title: Kirjosukkakolibri

text: Kirjosukkakolibri ("Eriocnemis mirabilis") on erittäin uhanalainen eteläamerikkalainen kolibri.


title: Kirjosukkakolibri

text: Kirjosukkakolibri kasvaa noin 8 cm pitkäksi. Se on upean monivärinen: koiras kimaltelee vihreän sävyissä, alavatsa on sähkönsininen. Alapyrstö on punainen ja pitkät pyrstösulat keltaiset. Naaras on vaatimattomamman värinen.


title: Kirjosukkakolibri

text: Kirjosukkakolibri tunnettiin pitkään vain yhdestä paikasta, mutta 2000-luvulla sitä on löydetty myös kolmesta muusta paikasta Andien länsirinteellä, Kolumbiassa. Lajin levinneisyysalue on pieni, ja sitä uhkaa pirstaloituminen hakkuiden takia. Kansainvälinen luonnonsuojeluliitto muutti 2017 sen uhanalaisuusluokitusta äärimmäisen uhanalaisesta erittäin uhanalaiseksi, kun uusi arvio levinneisyysalueen koosta oli aiempaa suurempi.


title: Saksala

text: Saksala voi tarkoittaa seuraavia:


title: Sininokkahokko

text: Sininokkahokko "(Crax alberti)" on äärimmäisen uhanalainen keskiamerikkalainen kanalintu.


title: Sininokkahokko

text:
Sininokkahokko on 83–93 cm pitkä. Sen höyhenpeite on mustavalkea, nokan tyvi on lemmikinsininen, kärki hopeanharmaa. Jalat ovat vaaleanpunertavat.
Sininokkahokkoja tavataan vain Kolumbian alavissa metsissä. Laji on äärimmäisen uhanalainen elinalueen kutistumisen takia.


title: Cristian Mungiu

text: Cristian Mungiu (s. 27. huhtikuuta 1968 Iași, Romania) on romanialainen elokuvaohjaaja, -käsikirjoittaja ja -tuottaja.


title: Cristian Mungiu

text: Mungiu palkittiin vuonna 2007 Kultaisella palmulla elokuvasta "4 kuukautta, 3 viikkoa, 2 päivää". "Yli vuorten" ("După dealuri") oli vuonna 2012 kilpailusarjassa. Sen tapahtumat sijoittuvat ortodoksiseen nunnaluostariin.


title: Cristian Mungiu

text: Mungiuta on luonnehdittu ohjaajana tekijäksi, jolle jokainen kuvakulma on filosofinen kysymys. Hän käyttää musiikkia ja leikkauksia säästeliäästi, ja toiminta esitetään kuvan sisällä. Hän näyttää tapahtumat ikään kuin näyttämöllä ja jättää katsoan arvioitavaksi mikä on merkittävää.


title: Kuzma Petrov-Vodkin

text: Kuzma Sergejevitš Petrov-Vodkin (; 5. marraskuuta 1878 Hvalynsk, Saratovin alue – 15. helmikuuta 1939 Leningrad) oli venäläinen monilahjainen taidemaalari, graafikko, lavastustaiteilija, taideteoreetikko ja pedagogi.


title: Kuzma Petrov-Vodkin

text: Petrov-Vodkin syntyi suutarin perheeseen, lähti Samaraan opiskelemaan taidetta 1890 ja jatkoi tätä Pietarissa. Siellä hänen opettajinaan toimivat muun muassa Valentin Serov, Isaak Levitan sekä ennen kaikkea Konstantin Korovin. Vuonna 1901 hän siirtyi Müncheniin opiskelemaan yksityisesti Anton Aschben johdolla. Hän opiskeli myös Pariisissa, kävi Italiassa ja Pohjois-Afrikassakin. Hän opiskeli myös Moskovan kuvataiteen, kuvanveiston ja arkkitehtuurin instituutissa.


title: Kuzma Petrov-Vodkin

text: Vuonna 1911 Petrov-Vodkin liittyi venäläiseen Taiteen maailma -ryhmään. Vuonna 1924 hän oli perustamassa "Neljä taidetta" (Четыре искусства, "Tšetyre iskusstva") -ryhmää.


title: Kuzma Petrov-Vodkin

text: Tyylillisesti Petrov-Vodkinin taiteessa voi havaita abstraktiota lähentelevän tyylittelyn ja eroottiset aiheet.


title: Kuzma Petrov-Vodkin

text: Petrov-Vodkin jatkoi opetustyötään Neuvostoliitossa, mutta hän joutui suhteellisen syrjään valtavirrasta, joka kannatti sosialistista realismia. Nikita Hruštšovin ajoista häntä on pidetty yhtenä merkittävimmistä neuvostoajan taidemaalareista.


title: Laleh

text: Laleh Pourkarim (s. 10. kesäkuuta 1982, Bandar-e Anzali, Iran) on iranilais-ruotsalainen laulaja-lauluntekijä ja näyttelijä, joka asuu Tullingessa, Tukholman ulkopuolella.


title: Laleh

text: Hän muutti Ruotsiin kaksitoistavuotiaana ja meni kouluun Angeredissa, Göteborgissa. Tätä ennen hän oli asunut Azerbaidžanissa ja Minskissä Valko-Venäjällä.


title: Laleh

text: Laleh tuotti ja kirjoitti itse vuonna 2005 esikoisalbuminsa, jolla hän laulaa kolmella eri kielellä: englanniksi, ruotsiksi ja persiaksi. Ensimmäinen single ”Invisible” julkaistiin helmikuussa 2005 levy-yhtiö Warnerin jakelemana. Toinen single ”Live Tomorrow” nousi suurhitiksi ja pysyi Ruotsin radion kolmoskanavan (popkanava) soitetuimpien listalla pitkään lyöden kanavan 20-vuotisen historian aiemmat listasijoitusennätykset. Hän oli ehdolla seitsemän Grammis-palkinnon saajaksi, ja voitti kolme sarjaa: Vuoden artisti, Vuoden tuottaja ja Vuoden tulokas. Lalehin toinen albumi ilmestyi vuonna 2006. Vuotta myöhemmin hän teki kappaleen ”Snö” elokuvaan "Arn". Tämän jälkeen hän katosi kuitenkin julkisuudesta kunnes vuoden 2009 alussa tuli ulos hänen kolmas pitkäsoittonsa "Me and Simon". Vuonna 2009 hän teki myös ensimmäisen suuremman oman Ruotsin kiertueensa. Vuonna 2010 hän teki yhteiskiertueen toisen Grammis-suurvoittajan Lars Winnerbäckin kanssa.


title: Laleh

text: Hänellä oli myös suuri näyttelijärooli ruotsalaisessa, Josef Faresin ohjaamassa elokuvassa "Jalla! Jalla!" (2000).


title: Laleh

text: Laleh Pourkarim on merkittävän iranilaisen sosiologin, Houshang Pourkarimin, tytär.


title: Tommola (Pälkäne)

text: Tommola on Pälkäneen kylä, joka sijaitsee välittömästi kirkonkylän eli Onkkaalan eteläpuolella. Pääosa Mallasveden ja entisen Helsinki-Tampere-valtatien (Onkkaalantien) välisestä alueesta Kostianvirralta Pälkäneen hautausmaalle asti kuuluu Tommolaan. Kylä oli vuosisatojen ajan Pälkäneen kappalaispappilan hallinnassa.


title: Tommola (Pälkäne)

text: Nykyisin Tommola on osa Pälkäneen keskustaajamaa ja koostuu pääasiassa omakotiasutuksesta. Tommolassa on elintarvikeliike, autokorjaamo ja muutamia yksityisten elinkeinonharjoittajien toimitiloja. Keskustaajaman palvelut ovat noin yhden kilometrin etäisyydellä. Lisäksi Tommolassa sijaitsee Pakanrannan uimaranta, entinen Tampereen kaupungin lomakoti, Pälkäneen kunnan jätevedenpuhdistamo ja Pälkäneen vuonna 1890 käyttöön otettu hautausmaa, jonne valmistui siunauskappeli vuonna 1970.


title: Tommola (Pälkäne)

text: Tommola mainitaan historiallisissa asiakirjoissa aluksi nimellä Vesaniemi, joka esiintyy ensimmäisen kerran vuonna 1507. Vuoden 1539 maakirjassa Vesaniemi on merkitty Onkkaalaan kuuluvaksi. Jo 1450-luvulla lautamiehenä toimi Gudmund Wesaijnen, jonka on arveltu nimestä päätellen asuneen Vesaniemessä eli Tommolassa.


title: Tommola (Pälkäne)

text: Tommolan yksinäistalo toimi Pälkäneen kappalaispappilana 1600-luvun lopulta vuoteen 1944 asti. Kostianvirran taistelun aikana vuonna 1713 Tommola oli Venäjän joukkojen etulinja-aluetta ja kappalaispappila hävitettiin perusteellisesti. Oltuaan 1900-luvulla myös seurakunnan kanttorin asuntona Tommolan päärakennus siirtyi teatteritieteen professori Timo Tiusasen omistukseen.


title: Tommola (Pälkäne)

text: 1900-luvun aikana Pälkäneen keskustaajaman asutus levisi vähitellen Tommolan pelloille, aluksi Kostianvirran lähistölle. 1950-luvulla alueelle asettui varsinkin siirtokarjalaisia. Pääosin 1980- ja 1990-luvuilla rakennettiin Puistolan ja Kuusiston alueiksi nimetyt pientaloalueet. Vuonna 2007 Pälkäneen kunta osti Tommolan kylästä 11 hehtaarin alueen ja aloitti sen kaavoituksen asunto- ja virkistyskäyttöön.


title: Tommola (Pälkäne)

text: Tommolan kylä ja sen asukkaat ovat keskeisessä osassa Aulis Aarnion romaanissa Kostian pappi (1992), joka sijoittuu Kostianvirran taistelun aikoihin. Samoja tapahtumia ja henkilöitä Aarnio on sijoittanut myös kirjoittamiinsa näytelmiin Kostian pappi (1997) ja Tulipunainen ratsastaja (2007), jotka kangasalalainen Ramppi-teatteri on kantaesittänyt.


title: Yrjö Sirolan Säätiö

text: Yrjö Sirolan Säätiö rs (YSS) on vuonna 1945 perustettu vasemmistolainen säätiö, jonka tarkoituksena on ”kansalaisten ja kansalaisjärjestöjen kulttuuriharrastusten, julkaisutoiminnan, tieteellisen tutkimustyön ja kansansivistystyön edistämisen”. Vasemmistopoliitikko ja kirjailija Yrjö Sirolan mukaan nimetty säätiö oli aiemmin lähellä kansandemokraattista ja kommunistista työväenliikettä. Vuosina 1946–1994 säätiö ylläpiti Sirola-opistoa. YSS on kuulunut, nykyisin Vasemmistoliittoa lähellä olevaan, Kansan Sivistystyön Liittoon vuodesta 1965.


title: Yrjö Sirolan Säätiö

text: Ajatus valistustoimintaa tukevan säätiön perustamisesta nousi esiin Suomen kommunistisen puolueen talousosastolla alkuvuodesta 1945. SKP:n puoluetoimikunta hyväksyi esityksen 8. toukokuuta. Oikeusministeriön vaatiman säädekirjan allekirjoittivat 31. toukokuuta Aili Mäkinen, Jaakko Kivi, Ville Pessi, Aimo Aaltonen ja Hertta Kuusinen. Silloinen oikeusministeri Urho Kekkonen vahvisti säätiön säännöt ja antoi luvan säätiön perustamiseen.


title: Yrjö Sirolan Säätiö

text: YSS:n alkupääoma saatiin talvi- ja jatkosodan aikana vasemmistolaisten mielipiteidensä vuoksi vankilassa olleilta henkilöiltä, joille eduskunta päätti maaliskuussa 1945 maksaa korvauksia kärsimyksistä. Edellä mainitut perustajat lahjoittivat säätiön alkupääomaksi 30 000 markkaa kukin ja SKP:n puoluetoimikunta kehotti kaikkia korvauksiin oikeutettuja lahjoittamaan niistä YSS:lle 25 prosenttia.


title: Yrjö Sirolan Säätiö

text: Säätiön aiemman toiminnan keskipiste oli Sirola-opisto, joka toimi kansandemokraattisen työväenliikkeen opintotoiminnan keskuksena. 1990-luvun alussa YSS päätti kuitenkin lakkauttaa opiston ja myydä – vuonna 1954 Neuvostoliitolta ostamansa – Vanajanlinnan, jossa opisto oli toiminut. Säätiö oli tuossa vaiheessa lähellä konkurssia. Toimintojen uudistamisesta vapautui huomattavia pääomia muihin toimintoihin sijoitettavaksi. YSS ylläpiti aikanaan myös Helsingissä toiminutta Sirolan kirjeopistoa.


title: Yrjö Sirolan Säätiö

text: YSS on tukenut vasemmistolaista sivistystoimintaa monin tavoin perustamisestaan lähtien. 1940-luvulla säätiö muun muassa tuki kansandemokraattisten järjestöjen valistustoimintaa taloudellisesti, myönsi lainoja liikettä lähellä oleville tahoille ja osti uusien yritysten, kuten kustannusyhtiöiden, osakkeita. Nykyisin säätiö toimii ”tukemalla taloudellisesti kirjapainojen ja kulttuuritalojen perustamista, sanomalehtien ja muiden painotuotteiden julkaisemista, kirjallisuuden kustantamista, kirjailijoiden ja taiteilijoiden kouluttamista, tieteellistä tutkimustyötä ja työväen perinteen keräämistä sekä kansansivistystyötä” Suomessa. Alkuvuodesta 2006 YSS perusti yhdessä Vasemmistoliiton ja KSL:n kanssa Vasemmistofoorumi-ajatushautomon.


title: Yrjö Sirolan Säätiö

text: YSS:n taseen mukaan sillä oli loppuvuodesta 2007 pääomaa hieman alle kolme miljoonaa euroa. Suurin osa säätiön varoista on sijoitettu asunto-osakkeisiin. YSS omistaa myös muun muassa enemmistön Kansan Uutiset Oy:n osakkeista. Säätiö jakaa tukea vuosittain noin 80 000 euroa. YSS ei ole saanut valtionrahoitusta vuoden 1994 jälkeen.


Radio Télévision Libre des Mille Collines oli ruandalainen radioasema, joka oli toiminnassa 8. heinäkuuta 1993 − 31. heinäkuuta 1994 välisen ajan. Yhtenä Ruandan suosituimmista, ellei suosituimpana, radiokanavista sillä oli suuri merkitys Ruandan kansanmurhan aikana huhti–heinäkuussa 1994.


title: Radio Télévision Libre des Mille Collines

text: Radioaseman ranskankielinen nimi tarkoittaa ”Tuhansien kukkuloiden vapaata radioasemaa”. Nimitys ”Tuhansien kukkuloiden maa” tarkoittaa Ruandaa. Radioasema sai tukea hallituksen kontrolloimalta Radio Rwandalta, joka oli siis tavallaan Ruandan yleisradio. RTML:llä oli myös mahdollisuus käyttää lähetyksiinsä Radio Rwandan välineistöä. RTML lähettikin ohjelmaa samalla taajuudella kuin hallituksen kanava aamutunneilla, jolloin virallista ohjelmaa ei tullut.


text: Laajasti Ruandan väestön keskuudessa kuunneltu RTML-radioasema lähetti tehokkaasti tutsien, maltillisten hutujen, belgialaisten ja Yhdistyneiden kansakuntien UNAMIRin vastaista vihapropagandaa. On laajasti todistettu, että RTML:llä oli suuri merkitys kansanmurhan mahdollistaneen asenneilmapiirin synnyttämisessä.


text: RTML tuki Hutuvoima-ideologiaa ja oli lähellä akazu-hutuja, jotka olivat kansanmurhan pääideologeja.


text: RTML perustettiin 1993 pääasiassa vastustamaan tuolloin käynnissä olleita presidentti Juvenal Habyarimanan ja tutsien Ruandan isänmaallisen rintaman välillä käytyjä rauhanneuvotteluita. Habayrimanan perhe tuki radioasemaa.. RTML:stä tuli pian suosittu radioasema sen valtion radiosta eroavan musiikkitarjonnan ansiosta. Pian radio sai uskollisen kuulijakunnan nuorten ruandalaisten keskuudesta. Hutunuoret olivatkin myöhemmin Interahamwen runko. Alun perin RTML:n nimen mukaisesti radion toiminnan yhteydessä piti toimia myös televisiokanava, mutta sitä ei saatu suunnitelmista huolimatta toteutetuksi. Television puuttuessa radio muodostui Ruandan tärkeimmäksi tiedotusvälineeksi ja erityisesti RTML:llä tuli olemaan suuri vaikutus kuulijoihinsa.


text: RTML:n 50:stä perustajajäsenestä 40 oli Pohjois-Ruandan hutuja, jotka olivat presidentti Habayrimanan alaisia tai muita läheisiä eli akazuja. Itse presidentti oli RTML:n suurin osakkeenomistaja. Monet RTML:n työntekijöistä olivat olleet Radio Rwandan palveluksessa entuudestaan. RTML:n pääideologina oli historioitsija Ferdinand Nahimana, joka vastasi Ruandan tiedotuspalvelun johtajana myös Radio Rwandasta aina erottamiseensa huhtikuun 1992 asti. Toinen merkittävä mies RTML:n takana oli Habyarimanan vävy, lupaava tehtailija Felicién Kabuga, joka myöhemmin toi muutaman päivän ennen kansanmurhan alkamista maahan kiinalaisia viidakkoveitsiä. Lisäksi mukana olivat suosittu pop-laulaja Simon Bikindi, joka oli nuorisoministeriön edustaja, ja "Liittouma tasavallan puolustamisen puolesta"-Hutu Power-puolueen johtohenkilö Jean-Bosco Barayagwiza, jota myöhemmin syytettiin puolueen Impuzamugambi-nuorisomiliisin aseistamisesta.


text: Radioaseman pyrkimyksenä oli luoda syvää vihamielisyyttä ja ennakkoluuloja hutu- ja tutsiväestöjen välille. Vihaa lietsova retoriikka sovitettiin hienostuneen huumorin käytön ja suositun zairelaisen pop-musiikin lomaan. RTML tarjosi ja lupasi kuulijoille sellaista, mitä muilta radiokanavilta ei kuultu tai sallittu. RTML oli villi nuorison suosima hupikanava, jonka suosittuja ohjelmia olivat muun muassa hurmaavien juontajien juontamat "call-in"-show't, joissa kuuntelija saattoi soittaa studioon. Lisäksi radiokuuluttajat saattoivat olla riehakkaasti päissään kuuluttaessaan.


text: Arvostelijat ovat sanoneet, että Ruandan hallitus avusti RTML:n luomisessa "viharadioksi" kiertääkseen sen faktan, että hallitus oli sitoutunut YK:lle kieltämään kaiken "vahingollisen radiopropagandan" maaliskuussa 1993 Dar-es-Salaamissa. Kuitenkin RTML:n johtaja Ferdinand Nahimana on väittänyt, että asema perustettiin ensisijaisesti vastapainoksi Ruandan isänmaallisen rintaman Radio Muhaburan lähettämälle propagandalle.


text: Tammikuussa 1994 radioaseman lähetysten julkilausumissa haukuttiin ja moitittiin UNAMIR komentajaa Romeo Dallairea epäonnistumisesta estämään noin 50 ihmisen surmaaminen YK:n demilitarisoimalla alueella.


text: Kun presidentti Habayrimanan yksityiskone ammuttiin alas 6. huhtikuuta 1994, RTML yhtyi niiden joukkoon, jotka syyttivät teosta tutsikapinallisia, ja alkoi vaatia "lopullista sotaa tutsien hävittämiseksi".


text: Noin puoli vuotta ennen kansanmurhaa RMTL alkoi puhua lähetyksissään avoimesti tutsien hävittämisestä ja karkottamisesta Ruandasta. RTML:n kuuluttajan Georges Ruggiun mukaan radiokanavan johto kielsi käyttämästä lähetyksissä sanaa "tutsi", vaan tuli käyttää sanaa "inyenzi" (torakka) tai "inkotanyi", joka tarkoitti aseistautunutta tutsisoturia eli RPF:n sotilasta. Pian RTML ei kuitenkaan tehnyt eroa inyenzin ja inkotanyin välillä ja jo eräässä RTML:n ensimmäisistä lähetyksistä haastattelija Gaspard Gahigi ilmoitti, ettei inyenzin ja RPF:n välillä ollut eroa.


text: Hutu-yhtenäisyytta ja tutsien hävittämistahtoa pohjustettiin viihteellä, kuten Simon Bikindin lauluilla. Yksi hänen suosituimmistaan lauluistaan "Bene Sebahinzi" (Maanviljelijöiden isän jälkeläiset) soi usein RTML:llä. Laulu kertoi ajasta, jolloin maataviljelevät hutut olivat tutsivallan alla. RTML:n sanoma hutuille oli, että hutut joutuisivat jälleen orjiksi, jos RPF pääsisi maahan, eikä tutseja hävitettäisi. 21. tammikuuta 1994 RTML:n suosittu juontaja Kantano Habimana, joka oli kunnostautunut hututietoisuuden nostattamisessa ja tutsivastaisuuden levittämisessä, hekumoi sillä, kuinka tutsilapsi oli sanonut hänelle alkaneensa pelätä joutuvansa hyökkäyksen kohteeksi. Lopuksi Habimana kehotti hutuja aloittamaan toiminta välittämättä kansainvälisestä mielipiteestä.


text: Käytännössä välittömästi presidentin koneen ampumisen jälkeen hutut aloittivat suunnitelmansa maan puhdistamiseksi tutseista. Päivä koneen ampumisen jälkeen 7. huhtikuuta 1994 RTML vaati kostoa tutseille presidentin surmaamisesta ja kysyi hutuilta: "Haudat eivät ole vielä täynnä. Kuka tekee hyvän työn ja auttaa meitä täyttämään ne kokonaan?". Samana päivänä RTML juhli taajuuksillaan, että laajan tutsien asuttaman Kigalin eteläisen kaupunginosan Nyamirambon tutsit oltiin tapettu. 8. huhtikuuta RTML ilmoitti, että satoja tutseja oli paennut Nyamirambon moskeijaan. RTML:n ilmiannon perusteella hutujoukot lahtasivat moskeijaan paenneet tutsit viimeisen henkeen saakka.


text: Hutujoukot, armeijan osastot, Impuzamugambi-joukot ja nuorisojärjestö Interahamwen miliisijoukot kulkivat ympäri Ruandaa ja Kigalin katuja RTML:n kanavalle säädetyt radiot korvillaan. Nuoren hutun tärkeimmät välineet kansanmurhassa olivat transistoriradio ja viidakkoveitsi. Myös tutsit kuuntelivat radiota, koska sen avulla he tiesivät, milloin tuli vaihtaa piilopaikkaa, kun heidän nimensä luettiin radiossa. RTML aloitti kertomalla tutsien ja heitä auttavien hutujen autojen rekisterinumeroita, jotta hutut saattoivat pysäyttää nämä autot. 3. toukokuuta YK-joukot yrittivät evakuoida Kigalin Hôtel des Mille Collines- hotelliin paenneet tutsit RPF:n hallinnoimille alueille, mutta RTML sai suunnitelmasta tiedon ja julkisti sen lähetyksessään. RTML:n ansiosta Interahamwe pysäytti saattueen. Eräässä ohjelmassa kuuluttaja Valérie Bemeriki luetteli 13 henkilön henkilötiedot lempinimineen, työpaikkoineen ja kotiosoitteineen sekä pyysi kuuntelijoita etsimään ja tappamaan nämä.


text: 18. kesäkuuta RTML:n kuuluttaja Georges Ruggiu ilmoitti lähetyksessä, että Mutaran kunnan Gitvessä ei ollut vielä tapettuja tutseja. Ruggiun ilmoitus saa aikaan sen, että hyökkäys siirtyy tuolle alueelle. Hutut pystyttivät tiesulut paon estämiseksi ja Interahamwe hyökkäsi surmaten lopulta yli 70 tutsiperhettä. RTML:n lähetyksissä surmattujen lukumääriä luettiin kuin urheilutuloksia.


text: RTML toimi myös hutujen välisenä kommunikaatiovälineenä. Siviilivirkamiehet ja armeijan sotilashenkilöt ilmoittivat RTML:n taajuuksilla, millä alueella tarvittiin lisää ammuksia, kranaatteja ja joukkoja, jotta kaikki tutsit ja maltilliset hutut saataisiin surmattua. RTML:llä myös neuvottiin, kuinka erottaa tutsi hutuista. Kabimana kehotti tutseja nousemaan joukosta esiin, jotta nämä voitaisiin surmata. Hän myös kehotti katsomaan ruumiin rakennetta ja pituutta ja sitä oliko nenä pieni. Kangura-lehden Hassan Ngeze sen sijaan kehotti RTML:n lähetyksessa käyttämään tiesulkuja varoituksena. Tutsit oli eroteltava hutuista tapettaviksi henkilökortin perusteella, eikä vain ulkonäön. Jos oli epäselvyyttä, henkilön etnisyys piti selvittää viranomaisen kanssa.


text: 9. huhtikuuta virkaan astuneen väliaikaisen hallituksen pääministeri Jean Kambanda kiitti RTML:ää ja sanoi sen olevan välttämätön vihollisten kukistamiseksi. Vihollisen hän määritteli olevan se, joka ei kannata heidän mielipiteitään.


text: RTML ja sanomalehti "Kangura" olivat äärihutujen tärkeimmät pää-äänenkannattajat sekä tiedonantajat kansanmurhan aikana. RTML lähetti kansanmurhan aikana suoria viestejä, joissa muun muassa kehotettiin raiskaamaan tutsinaisia, jotka teon jälkeen tuli tappaa tai jättää eloon, jotta nämä synnyttäisivät hutulapsia. Ruandanbelgialainen RTML:n kuuluttaja Georges Ruggiu todisti myöhemmin Arushassa oikeudenkäynnissä, että Kangura ja RTML olivat symbioosissa. RTML sai rahaa mainostamiseen Kanguralta ja RTML tuki Kanguraa lähetyksissään. Tiivistä yhteyttä lisäsi, että Kangura-lehden päärahoittaja Félicien Kabuga istui RTML:n johtokunnan puheenjohtajana.


text: Kun Ruandan isänmaallinen rintama (RPF) eteni, hiljeni RTML aluksi viikoksi, kunnes aloitti saatuaan lähetykset toimimaan liikutettavalla välineistöllä tutsipelon lietsomisen lähetyksissään 14.–15. huhtikuuta ja käski hutuja pakenemaan Zaireen. RTML kuvasi kuinka torakat ovat julmia ja repivät viattomilta hutumaanviljelijöiltä sisäelimet irti sekä näyttävät piruilta. RTML sai hutut sen verran pelon valtaan, että nämä alkoivat paeta kylistään silmittömästi, mutta niin, etteivät nämä unohtaneet lopettaa tutsien tappamista. RTML pakeni miljoonien hutupakolaisten kanssa Zaireen heinäkuussa.Ruandan kansainvälinen sotarikostuomioistuin 23. lokakuuta 2000 toimet RTML:ää vastaan. Ensimmäisenä toimena oli Kangura-lehden päätoimittajaa Hassan Ngezen vastainen oikeudenkäynti.


text: 19. elokuuta 2003 oikeudessa Arushassa RTML:n johtajille Ferdinand Nahimanalle ja Jaan Bosco Barayagwizalle vaadittiin elinkautista vankeusrangaistusta kansanmurhasta, kansanmurhaan kiihottamisesta, rikoksista ihmisyyttä vastaan ennen kansanmurhaa ja sen aikana.


text: 3. joulukuuta 2003 oikeus katsoi kaikki syytetyt syyllisiksi ja tuomitsi Nahimana ja Ngeze elinkautiseen vankeuteen sekä Barayagwiza vankeuteen 35 vuodeksi. Tällä hetkellä käsitellään tuomion valitusta.


title: Maria Anna Schicklgruber

text: Maria Anna Schicklgruber (15. huhtikuuta 1795, Strones, Itävalta – 7. tammikuuta 1847, Klein-Motten, Itävalta) oli Adolf Hitlerin isoäiti.


title: Maria Anna Schicklgruber

text: Maria Anna syntyi 11-lapsiseen katolilaiseen perheeseen pienessä maalaiskylässä Stronesissa, Itävallan Waldviertelissä 1795. Hänen elämästään ei tiedetä juuri muuta, kuin mitä kirkonkirjoista tai julkisista arkistoista käy ilmi. Maria Annan ollessa 26-vuotias hänen äitinsä Theresia kuoli 1821. Hän sai tuolloin 74,25 guldenin perinnön, jonka jätti orposäätiön haltuun kasvamaan korkoa. Hän nosti rahan vasta 1838 ja se oli kasvanut 165 guldeniin. Suhteutettuna ajan hintoihin summa oli varsin kohtuullinen.


title: Maria Anna Schicklgruber

text: Maria Anna synnytti ensimmäisen ja ainoaksi jääneen lapsensa 42-vuotiaana Stronesissa 1837. Hän ei ollut naimisissa ja hakiessaan syntymätodistusta lapselleen hän kieltäytyi mainitsemasta isän nimeä Döllersheimin seurakunnan, johon Strones kuului, papille. Poika kirjattiin aviottomaksi lapseksi nimellä Aloysius ja sai äitinsä sukunimen Schicklgruber.


title: Maria Anna Schicklgruber

text: Jälkikäteen isäksi merkitty kiertelevä myllärin apulainen Johann Georg Hiedler meni naimisiin Maria Annan kanssa viisi vuotta Aloisin syntymän jälkeen, mutta ei eläessään tunnustanut Aloisia pojakseen. Tuntemattomaksi jääneestä syystä Alois asuikin kasvattivanhempien, Johann Georgin veljen Johann Nepomuk Hüttlerin luona.


title: Maria Anna Schicklgruber

text: Viisi vuotta kestänyt avioliitto päättyi Maria Annan kuolemaan Stronesin naapurikylässä Klein-Mottenissa, jossa vähävarainen pariskunta asui sukulaistensa Sillipien luona. Maria Annan kuoleman jälkeen Johann Georg ilmeisesti jatkoi kulkurin elämäänsä, kuollen itsekin viisi vuotta myöhemmin.


title: Maria Anna Schicklgruber

text: Hitlerin isoisän henkilöllisyydestä on käyty keskustelua aina siitä saakka, kun Hitler tuli julkisuuteen 1920-luvun alussa.


title: Uuden-Seelannin ralli

text: Uuden-Seelannin ralli (Rally New Zealand) ajettiin ensimmäisen kerran vuonna 1969 ja MM-sarjan osakilpailuna se on ollut vuodesta 1977 lähtien. Ulkomaisia kuljettajia ralliin osallistui ensimmäisen kerran vuonna 1971 kun 67 matkaan lähteneestä 15 oli Uuden-Seelannin ulkopuolelta. Kilpailu poistui kalenterista vuonna 2013.


title: Euadne

text: Euadne, "erittäin pyhä", oli kreikkalaisessa mytologiassa useamman eri hahmon nimi.


title: Helsinki Freedom Records

text: Helsinki Freedom Records eli HFR on Helsingin kaupungin nuorisoasiainkeskuksen perustama levy-yhtiö tai paremminkin levy-yhteisö. Artisteina toimivat pääkaupunkiseudun nuoret. HFR perustettiin 11. helmikuuta 2007 ja ensimmäisinä kiinnityksinä mukaan tuli noin 30 nuorta räppäriä. Alussa uusi artisti osallistuu yhteisten kokoelmien tekoon, ja jos hän osoittaa kehitystä ja peräänantamattomuutta musiikin tekoa kohtaan, hän voi saada oman soololevynsä. Freedom on nuorten itsensä antama nimi levy-yhteisölle.


title: Helsinki Freedom Records

text: Levy-yhteisön periaatteena on nostaa nuoria artisteja esiin. Artisti on kuitenkin vapaa lähtemään ilman sitoumuksia. Yhteisö pyrkii lisäämään yhteisöllisyyttä ja vastuuntuntoa. Kokoelmien ansiosta mahdollisimman moni nuori pääsee mukaan. Toiminnalla ei pyritä tuottamaan voittoa.


title: Helsinki Freedom Records

text: Eräät levy-yhteisön artistit ovat sittemmin lähteneet omille teilleen. Esimerkiksi vuonna 2008, Aisti & Emeto kiinnitettiin Ähky Recordsin artisteihin ja Retale Karma Musiikille. Alkuvuodesta 2010, Mikael Gabriel teki levytyssopimuksen Universal -levy-yhtiön kanssa.


title: Torrejón de Ardoz

text: Torrejón de Ardoz on kunta Madridin itsehallintoalueella Espanjassa. Se sijaitsee Barcelonaan vievän A-2-moottoritien varrella noin 20 kilometriä itään itsehallintoalueen ja maan pääkaupungista Madridista. Kunnan väkiluku on 126 981 (vuonna 2016).


title: Torrejón de Ardoz

text: Torrejónin lentoasema on aikaisemmin ollut sotilaskäytössä ja toiminut muun muassa Yhdysvaltain ilmavoimien tukikohtana. Lentoasema avattiin siviili-ilmailulle 1990-luvun puolivälissä. Vuonna 2002 perustettu Euroopan unionin satelliittikeskus, joka on yksi Euroopan unionin erillisvirastoista, sijaitsee Torrejónissa.


title: Torrejón de Ardoz

text: Torrejón de Ardozin nähtävyyksiin kuuluvat muun muassa jesuiittojen rakentama Casa Grande, joka toimii nykyään hotelli-ravintolana ja museona, sekä keskusaukio Plaza Mayorin laidalla sijaitseva San Juan Evangelistan kirkko.


title: Torrejón de Ardoz

text: El Parque Europa on pääpuisto. Puiston pinta-ala on 233 000 m². Puistossa sijaitsee muun muassa eurooppalaisten kaupunkien tunnetuimpien rakennusten ja monumenttien jäljennöksiä.


title: Pauliina Virta

text: Pauliina Virta (s. 1984) on suomalainen ääninäyttelijä.


title: Pauliina Virta

text: Virta on toiminut ääninäyttelijänä. Hän on ollut mukana lukuisissa animaatioissa muun muassa Duel Masters -sarjassa Mimin äänenä, Pokémonissa Mistyn äänenä, -erikoisjaksossa Chikoritan ja Medichamin ääninä, 10+2:ssa Milesiman äänenä, Winxissä Icyn äänenä, issa Mishan äänenä, professori Lucy Suzukin ja Thunderblastin äänenä sekä Kauhulan koulu 1:n ja 2:n yhtenä päähenkilön äänenä.


title: Pauliina Virta

text: Virran vanhemmat ovat ääninäyttelijä, muusikko Pauli Virta ja näyttelijä Titta Jokinen ja isovanhemmat laulaja Olavi Virta ja Irene Virta.. Hänen sisarpuolensa on näyttelijä Kiti Kokkonen. Hän kuuluu Salon ratsastusseuraan ja harrastaa esteratsastusta. Virran suurin kilpailusaavutus on kaudelta 2007, jolloin hän ratsasti kansallisessa Tapiola Grand Prix -sarjakilpailussa yhteispisteissä kuudenneksi hevosellaan Wienna Love B.


title: Dennis Bade

text: Dennis Bade (s. 25. heinäkuuta 1985) on suomalainen kalpamiekkailija, joka edustaa Espoon miekkailijoita.


title: Dennis Bade

text: Bade on voittanut alle 20-vuotiaiden pohjoismaiden mestaruuden vuonna 2004 ja sijoittunut miekkailun maailmancupin osakilpailuissa viidenneksi ja 14:nneksi. Bade valittiin vuonna 2007 Suomen Olympiakomitean nuorten huippu-urheiluohjelmaan.


title: Dennis Bade

text: Vuoden 2007 miekkailun maailmanmestaruuskilpailuissa Pietarissa Bade sijoittui 12:nneksi.


title: Dennis Bade

text: Bade on voittanut kalvan henkilökohtaisen Suomen mestaruuden vuonna 2008 ja 2012 sekä Espoon miekkailijoiden joukkueessa joukkue-SM:n vuosina 2006, 2007 ja 2008.


title: Remburssi

text: Remburssi on ostajan pankin kirjallinen sitoumus kauppahinnan maksamisesta myyjälle. Remburssi avataan jo ennen tavaran toimittamista; avauksen tekee aina ostajan pankki. Rembursseja on monen tyyppisiä. Avistaremburssissa maksu tapahtuu, kun ehtojen mukaiset asiakirjat esitetään pankkiin. Aikaremburssissa myyjä on antanut ostajalle maksuaikaa. Standby-remburssi taas ei ole varsinainen maksuväline vaan pankkitakaus, joka on laadittu remburssin muotoon. Remburssin vahvistus on myyjän pankin toimenpide, jossa tämä sitoutuu maksuun vastaavasti kuin avaajapankki eli ostajan pankki.


title: Suojatyö

text: Suojatyö on vammaisten ja vajaakuntoisten henkilöiden erityistyöllistämisen perinteinen muoto. Toimintana se on säilyttänyt viimeisten 40 vuoden aikana kehittyneen sisältönsä, vaikka itse sanaa suojatyö pidetäänkin leimaavana eikä sitä enää ole alan lainsäädännössä.


title: Suojatyö

text: Huhtikuun 1. päivänä 2002 voimaan tulleella sosiaalihuoltolain muutoksella suojatyö siirrettiin sosiaalihuollon toimintakentässä vammaispalvelulaista sosiaalihuoltolakiin. Sosiaalipalvelut, joihin suojatyö kuuluu, ovat sosiaalihuoltolain 17 §:n mukaan seuraavat:


title: Suojatyö

text: Työllistymistä tukeva toiminta vastaa työsuhteista suojatyötä ja vammaisten henkilöiden työtoiminta muuta työntekoa sisältävää toimintaa. Sosiaalihuoltolain 27d §:n mukaan vammaisten henkilöiden työllistymistä tukevalla toiminnalla tarkoitetaan erityisien työhön sijoittumista edistävien kuntoutus- ja muiden tukitoimien järjestämistä. Tällaisesta työstä voidaan säätää myös valtakunnallisella työehtosopimuksella.


title: Suojatyö

text:
Vastaavasti 27e §:n mukaan vammaisten henkilöiden työtoiminnalla tarkoitetaan toimintakyvyn ylläpitämistä ja sitä edistävää toimintaa. Työtoimintaa järjestetään työkyvyttömille henkilöille, joilla vammaisuudesta johtuen ei ole edellytyksiä osallistua 27d §:ssä tarkoitettuun työhön ja joiden toimeentulo perustuu pääosin sairauden tai työkyvyttömyyden perusteella myönnettäviin etuuksiin.
Työhallinto käyttää työnhakijan ohjaamista suojatyökeskuksiin hyvin vähän. Työhallinnon tulkinnan mukaan suojatyöhön työllistyminen ei ole työvoimapoliittisesti tarkoituksenmukainen ratkaisu. Useimmat suojatyöntekijät eivät ole työhallinnon tarkoittamalla tavalla työmarkkinoiden käytettävissä. Työhallinnon uusin painoalue vaikeasti työllistyvien työnhakijoiden palveluissa ovat sosiaaliset yritykset.


title: Suojatyö

text:
Suomessa vammaisten työllistämisen kehitys jakautuu suojatyön näkökulmasta kolmeen jaksoon: Vuosina 1963-1966 työskennellyt kuntoutuskomitea oli jo tehnyt ehdotuksen suojatyölaiksi. Ratkaisuksi tuli kuitenkin liittää suojatyötä koskevat säännökset invalidihuoltolakiin. Ennen lain säätämistä eräiden järjestöjen ylläpitämät työkeskukset saivat erillistä tukea valtion budjetista.
Suojatyön pykälät säädettiin aluksi viiden vuoden koeajaksi (1971-75), jonka aikana kerättiin käytännön kokemuksia palvelujärjestelmän toimivuudesta.


title: Suojatyö

text: Vuoden 1975 jälkeen suojatyöpykälien väliaikaista voimassaoloa jatkettiin kahteen otteeseen yhteensä kolmeksi vuodeksi, ja sitten vuoden 1979 alusta invaliidihuoltolain suojatyöpykälät jäivät pysyviksi, aina vuoden 2002 maaliskuun loppuun saakka. 1970-luvun alussa suojatyökeskukset pieniä ja aivan ensimmäisinä vuosina ne olivat kaikki järjestöjen ylläpitämiä. Kun viiden vuoden kokeilujakson puolivälissä tehtiin mahdolliseksi myös kuntien suojatyökeskukset, toiminta alkoi hitaasti laajeta. Suojatyökeskusten määrä viisinkertaistui 25:stä 125:een.


title: Suojatyö

text:
Vajaakuntoisten henkilöiden työllistäminen nousi aika ajoin kehittämisen kohteeksi ja uusia kehittämisehdotuksia tehtiin harvakseltaan. Yksi toistuva keskustelun aihe oli suojatyön hallinnollinen sijainti; pitäisikö se siirtää sosiaali- ja terveysministeriöstä työministeriöön.
Suojatyötoimikunta 1985 halusi erottaa toisistaan vajaakuntoisten työllistämisen ja sosiaali- ja terveyspalveluina toteutettavan työtoiminnan. Tämä erottelu on toistunut sen jälkeen kaikissa esityksissä.


title: Suojatyö

text: Sosiaali- ja terveysministeriön Suojatyö 92-työryhmä työskenteli maata vaivaavan talouslaman aikana eikä vajaakuntoisten työllistäminen saanut osakseen juuri mitään yleisempää huomiota. Vuoden 1993 alusta voimaan tullut kuntien valtionosuusuudistus siirsi sosiaali- ja terveyspalvelujen ratkaisuvallan käytännössä kokonaan kunnille eikä valtionhallinnolla ollut enää vaikutuskeinoja sosiaalihuollon toteuttamaan työllistämiseen. Suojatyö 92-työryhmä ei tehnyt mitään säädösmuutosesityksiä. Työryhmän hahmottelema ”työkeskusten uusi toimintamalli” sisälsi työkeskuksille kaksi tehtäväaluetta: kuntoutustavoitteinen työllistäminen ja erilaisten kuntoutuspalvelujen järjestäminen. Mallin mukaan työkeskusten tulisi järjestää muutoin avoimille työmarkkinoille sijoittumattomille vajaakuntoisille kuntoutusta ja työhön osallistumisen mahdollisuus.


title: Suojatyö

text:
Kuntien kokema talouslama ja työvoimapolitiikan yleisemmät intressit johtivat 1990-luvun puolivälistä lähtien erillisen suojatyökeskusverkoston supistumiseen. Monet järjestöpohjaiset työkeskukset siirtyivät kuntien palvelujärjestelmän osaksi, esimerkiksi työvalmennuskeskuksiksi.
Nykytilan kannalta merkittävä seuraava, viimeisin vaihe oli sosiaali- ja terveysministeriön entisen osastopäällikön Matti Marjasen selvityshenkilöraportti ja ehdotus, joka muodosti hallituksen esityksen (169/2001) vammaisten ja vajaakuntoisten henkilöiden työllistymistä edistäväksi lainsäädännöksi. Esityksen mukainen laki tuli voimaan vuonna 2002.


title: Suojatyö

text: Euroopan unionin jäsenyys ja erityisesti Euroopan sosiaalirahaston tuki avasi 1990-luvun puolivälistä lähtien runsaasti projektimuotoisia mahdollisuuksia uusille vammaisten ja vajaakuntoisten työllistämiskeinoille. Suojatyötä korvaavia tai täydentäviä uusia toimintamalleja ovat mielenterveyskuntoutujien klubitalot, tuetun työllistymisen järjestelmä, työvalmentajapalvelut sekä oman lakinsa (Laki sosiaalisista yrityksistä) turvin käynnistyneet sosiaaliset yritykset.


title: Harry Groener

text: Harry Groener (s. 10. syyskuuta 1951) on yhdysvaltalainen näyttelijä ja tanssija. Hänet tunnetaan kenties parhaiten roolistaan demonipormestari Richard Wilkinsinä televisiosarjassa "Buffy, vampyyrintappaja". Groener esitti hahmoa pääasiassa "Buffyn" kolmannella kaudella, mutta vieraili sarjassa muutamaan otteeseen sen myöhemmilläkin kausilla.


title: Harry Groener

text: Groener syntyi 10. syyskuuta vuonna 1951 Saksan Baijerin Augsburgissa. Hänen äitinsä oli ammatiltaan oopperalaulaja, ja hänen isänsä työskenteli sekä toimistotyössä että soitti ammatikseen pianoa. Teini-ikäisenä Groener oli opissa San Franciscon San Francisco Balletissa. Myöhemmin hän opiskeli draamaa Washingtonin yliopistossa Seattlessa. Groener on ollut naimisissa näyttelijä Dawn Didawickin kanssa vuodesta 1978 lähtien.


title: Harry Groener

text: Groener on luonut uraansa sekä teatterin lavoilla, valkokankaalla että televisiossa. Hän on esiintynyt esimerkiksi näytelmissä kuten "Oklahoma!", "Cats" ja "Crazy for You", jotka esitettiin New York Cityn Broadwaylla. Hän on näytellyt myös pienemmissä teattereissa ympäri Yhdysvaltoja. Groener on saanut kolmesti Tony-palkintoehdokkuuden. Television puolella Groener on esiintynyt muun muassa useissa Star Trek -sarjoissa. Hän lienee kuitenkin tunnetuin roolistaan televisiosarjassa "Buffy, vampyyrintappaja". Sarjassa Groener esitti sen kolmannen kauden päävihollista pormestari Richard Wilkinsiä. Hän esiintyi "Buffyssa" lähinnä sen kolmannella tuotantokaudella, mutta vieraili sarjassa pikaisesti vielä sen neljännellä ja seitsemännellä tuotantokaudella. Groener on lisäksi esiintynyt elokuvissa kuten "Matkalla Perditioniin" (2002) ja "About Schmidt" (2002).


title: Leisel Jones

text: Leisel Marie Jones (30. elokuuta 1985 Katherine) on australialainen uimari. Jones osallistui 15-vuotiaana vuoden 2000 kesäolympialaisiin Sydneyssä. Vuoden 2004 kesäolympialaisiin Ateenassa hän voitti kultamitalin Australian joukkueessa 4 × 100 metrin sekauintiviestissä. Pekingissä 2008 hän saavutti kaksi kultaa. Jones on tunnettu klassisesta rintauintitekniikastaan ja hitaasta lähdöstään. Hän on normaalisti lähtönsä viimeinen uimari vedessä ja nousee viimeisenä pintaan alun sukelluksen jälkeen.


title: Leisel Jones

text: Jones valittiin Australian uintimaajoukkueeseen neljätoistavuotiaana hänen selviydyttyään Australian mestaruuskilpailujen karsinnoista 100 metrin rintauintiin. Hän voitti Sydneyssä 2000 olympiahopeaa 100 metrin rintauinnissa sekä 4 × 100 metrin sekauintiviestissä. Jones lopetti koulun 15-vuotiaana ja päätti keskittyä uintiin.


title: Leisel Jones

text: Vuoden 2001 uinnin maailmanmestaruuskilpailuissa Jones oli vakiinnuttanut paikkansa uinnin huipulla ja häneltä odotettiin paljon, mutta hän jäi kuitenkin hopealle erikoismatkallaan 100 metrin rintauinnissa. Hän voitti kuitenkin kultaa 4 × 100 metrin sekauintiviestissä.


title: Leisel Jones

text: Vuoden 2002 Kansainyhteisön kisoissa Jones saavutti kolme mestaruutta voittamalla sekä 100 että 200 metrin rintauintimatkat sekä 4 × 100 metrin sekauintiviestin.


title: Leisel Jones

text: Seuraavana vuonna järjestetyissä uinnin maailmanmestaruuskilpailuissa Jones halusi pyyhkiä pois edellisten maailmanmestaruuskilpailujen epäonnistumisen paraatimatkallaan 100 metrin rintauinnissa. Hän aloitti varmasti ja teki välierässä uuden maailmanennätyksen ajalla 1.06,38. Finaalissa hän kuitenkin jäi kolmanneksi. Hän voitti myös hopeaa 200 metrin rintauinnissa ja pronssia 4 × 100 metrin sekauinnissa.


title: Leisel Jones

text: Heinäkuussa 2004, kuukautta ennen Ateenassa järjestettyjä olympialaisia, Jones teki maailmanennätyksen 200 metrin rintauinnissa ajalla 2.22,96. Tämä nostatti odotuksia vielä paremmasta suorituksesta olympialaisissa. Ennätyksen aikaisempi haltija Yhdysvaltain Amanda Beard kuitenkin otti ennätyksen takaisin haltuunsa vain muutaman päivän kuluttua.


title: Leisel Jones

text: Ateenan olympialaisissa Jones oli alkuerien nopein uimari 100 metrin rintauinnissa ja teki välieräuinnissa uuden olympiaennätyksen ajalla 1.06,78. Finaalissa hän kuitenkin jälleen epäonnistui ja jäi pronssille. 200 metrin matkalla Jones aloitti vahvasti, mutta voimat ehtyivät lopussa ja hän jäi hopealle.


title: Leisel Jones

text: Jessica Hardy rikkoi Jonesin 100 metrin rintauinnin maailmanennätyksen 2005 maailmanmestaruuskilpailuissa Montrealissa ajalla 1.06,20. Tällä kertaa Jones kuitenkin onnistui ensimmäisen kerran arvokilpailujen finaalissa ja voitti maailmanmestaruuden. Muutaman päivän kuluttua hän voitti 200 metrin matkalla toisen mestaruutensa ja rikkoi samalla maailmanennätyksen ajalla 2.21,72.


title: Leisel Jones

text: Swimming World Magazine -lehti valitsi Jonesin vuoden 2005 uimariksi.


title: Leisel Jones

text:
Vuonna 2006 Australiassa järjestetyissä Kansainyhteisön kisoissa Jones vei mestaruuden kaikilla henkilökohtaisilla rintauintimatkoilla (50 m, 100 m ja 200 m) sekä lisäksi sekauintiviestissä. Aiemmin vastaavaa ei ollut tapahtunut rintauinnissa. Petria Thomas oli ensimmäinen uimari, joka voitti mestaruuden perhosuinnissa kaikilla kolmella matkalla.
Vuoden 2007 uinnin maailmanmestaruuskilpailuissa Jones voitti kultaa 100 ja 200 metrin rintauinnissa sekä 4 × 100 metrin sekauintiviestissä ja hopeaa 50 metrin rintauinnissa.


title: Leisel Jones

text: Vuoden 2008 kesäolympialaisissa Pekingissä Jones voitti olympiakultaa 100 metrin rintauinnissa voittaen seuraavaksi tulleen Rebecca Sonin vartalonmitalla. Jones saavutti hopeaa 200 metrin rintauinnissa häviten tällä kertaa Sonille reilusti. Australian joukkue voitti Pekingissä toistamiseen 4 × 100 metrin sekauintiviestin kultaa. Joukkueessa uivat Jonesin lisäksi Emily Seebohm, Jessicah Schipper ja Lisbeth Trickett.


title: Leisel Jones

text: Delhin Kansainyhteisön kisoissa 2010 Jones voitti kultaa 100 ja 200 metrin rintauinnissa sekä 4 × 100 metrin sekauintiviestissä. Lisäksi hän sai hopeaa 50 metrin rintauinnissa. Saman vuoden Dubain lyhyen radan MM-kilpailuissa hän oli toinen 100 metrin rintauinnissa ja kolmas 4 × 100 metrin sekauintiviestissä.


title: Leisel Jones

text: Jones sai Shanghain MM-kilpailuissa 2011 hopeaa 100 metrin rintauinnissa ja pronssia sekauintiviestissä. Lontoon olympialaisissa 2012 hän kuului toiseksi sijoittuneeseen Australian sekauintiviestijoukkueeseen.


title: Jalometallien leimaaminen

text: Jalometallien leimaaminen on Suomen lain mukaan pakollinen toimenpide jalometalliesineille. Leimattavaksi määrätyt jalometallit ovat kulta, hopea, platina ja palladium. Jalometallituotteella tarkoitetaan kokonaan tai osittain jalometalleista tai niiden seoksista valmistettua esinettä. Yleisimpiä leimausvelvollisuuden piiriin kuuluvia esineitä ovat korut, pöytähopeat, hopeiset ruokailuvälineet ja muut hopeaesineet. Jalometallilla pinnoitettuja tuotteita ei tarvitse leimata, esimerkiksi kultadubleeketjuja ja elektrolyyttisesti pinnoitettuja.


title: Jalometallien leimaaminen

text: Markkinoilla olevissa tai myyntiin tarkoitetuissa jalometallituotteista pitää olla vähintään kaksi leimaa. Ne ovat "nimileima" ja "pitoisuusleima" tai "tarkastusleima" ja "pitoisuusleima". Alle yhden gramman kulta-, platina- tai palladiumtuotteita sekä alle 10 gramman hopeatuotteita ei tarvitse leimata. Jos painorajan alittavat tuotteet leimataan, niissä pitää olla vähintään kaksi edellä mainittua leimaa.


title: Jalometallien leimaaminen

text: Jalometallituotteita koskevat:Niissä määrätään, että jalometallituotteina saa myydä tai luovuttaa esineitä, joissa on vähintään 375 massan tuhannesosaa kultaa, 800 massan tuhannesosaa hopeaa, 850 massan tuhannesosaa platinaa tai 500 massan tuhannesosaa palladiumia. Säädökset koskevat sekä kotimaassa valmistettuja että ulkomailta maahan tuotuja jalometalliesineitä.


title: Jalometallien leimaaminen

text: Nimileima kertoo tuotteen valmistajan, maahantuojan tai tahon, joka on vastuussa tuoteen leimaamisesta. Esimerkiksi jotkut oppilaitokset tai korukurssien vetäjät antavat leimata heidän valvonnassaan tehtyjä tuotteita. Tukes hyväksyy nimileimaksi ison kirjaimen tai isojen kirjainten yhdistelmän. Ennen vuotta 2001 pystyi rekisteröimään myös kuvion tai erikokoisista kirjaimista tai merkeistä tehdyn yhdistelmän. Nimileima on vahvistettava 3 vuoden välein. Nimileiman voi hankkia Y-tunnusta vastaan.


title: Jalometallien leimaaminen

text:
Pitoisuusleima kertoo jalometallin puhtauden tuhannesosina massasta. Suomessa jalometallista ei saa leimata muita pitoisuuksia kuin alla mainitussa taulukossa.
Vanhoissa tai ulkomailta tuoduissa tuotteissa voi olla leimattuna muita pitoisuuksia.


title: Jalometallien leimaaminen

text: Karaatti on vanha jalometallien pitoisuusilmaus, joka tarkoittaa yhtä kahdeskymmenesneljäsosaa (1/24) painosta. Karaattia ei enää pitkään aikaan ole käytetty kultaesineiden leimoissa, mutta kultasepänliikkeiden mainoksissa saatetaan yhä puhua esimerkiksi 18 karaatin (= 750 promillen) kullasta.


title: Jalometallien leimaaminen

text: Tarkastusleima yleensä näyttää sydämen sisällä olevalta kruunulta. Tarkastusleima ilmaisee, että Tukesin hyväksymä tarkastuslaitos on tarkastanut tuotteen metallipitoisuuden ja hyväksynyt sen.


title: Jalometallien leimaaminen

text: Vuosileima ilmaisee tuotteen valmistusvuoden. Suomessa otettiin vuonna 1810 käyttöön vuosileimojen sarja, jota edelleenkin käytetään. Leima muodostuu kirjaimesta A, B, C, D, E, F, G, H, I, K, L, M, N, O, P, Q, R, S, T, U, V, X, Y tai Z jota seuraa numero tai luku. Kirjaimia käytetään järjestyksessä yksi kutakin vuotta kohden ja kirjaimeen liitetty numero ilmaisee kuinka monetta kertaa kirjainsarjaa käytetään. Täten eri leimat tarkoittavat eri vuosia seuraavan taulukon osoittamalla tavalla:


title: Jalometallien leimaaminen

text:
Edellä mainittujen leimojen lisäksi tuotteessa voi olla myös paikkakuntaleima tai käsityöleima.
Tukes ylläpitää nimileimarekisteriä.


title: Jalometallien leimaaminen

text: Ruotsi-Suomessa määrättiin 1485, että kulta- ja hopeaseppien oli leimattava teoksensa puumerkeillään tai nimensä alkukirjaimin. Lisäksi 1596 vaadittiin kaupunkivaakuna ja vuodesta 1689 lähtien piti lisätä vuosikirjain leimasarjaan. Suomen erottua Ruotsista, jäi voimaan 1810 annettu asetus, jonka mukaan leimana käytettiin suurruhtinaan kruunua ja uusi vuosikirjainsarja aloitettiin. Vuonna 1853 otettiin käyttöön jalometallien pitoisuusleimat.


title: Jalometallien leimaaminen

text: Vuonna 2001 astuivat voimaan uudet jalometallituotteita koskevat säädökset, joiden mukaan näistä ovat pakollisia vain pitoisuusleima sekä joko nimi- tai tarkastusleima.


title: Jalometallien leimaaminen

text: Vuonna 2001 voimaan tulleet säädökset eivät alun perin koskeneet palladiumia. Lainmuutos, jonka mukaan palladiumtuotteet leimataan, tuli voimaan 14. tammikuuta 2009.. Monissa muissa maissa näin oli ollut aikaisemminkin.


title: Entwicklung-sarja

text: Entwicklung- eli E-sarjan panssarivaunut olivat saksalaisten toisen maailmansodan aikainen suunnitelma korvata kaikki panssarivaununsa uusilla yhtenäistetyillä vaunuilla, joiden osat olisivat vaihtokelpoisia vaunutyypistä toiseen. Tähän sarjaan kuuluivat:


title: Kroopin Kilta

text: Kroopin Kilta on turkulainen harrastajateatteriyhdistys, jonka jäsenten kiinnostuksen kohteena ovat keskiaika, viikingit sekä näytteleminen. Pääasiallisen toimintansa, eli esiintymisensä, kautta yhdistys pyrkii edistämään jäsentensä sekä yleisönsä keskiajan tuntemusta.


title: Kroopin Kilta

text: Kroopin Kilta ry:n tekemää teatteria voi kutsua lähinnä kontakti- ja improvisaatioteatteriksi. Esityksissä on olemassa käsikirjoitus "punaisena lankana" tai toisaalta jopa pelkkä käsikirjoitettu näytelmä, mutta suuri osa kohtauksista syntyy improvisoinnin kautta yleisön sekä muiden näyttelijöiden kanssa. Kroopin Killan toiminnan kulmakivi oovat monenlaiset juhlat ja tilaisuudet, joihin heidät on palkattu esiintymään luomaan aitoa menneisyyden tunnelmaa sekä juhlahumua. Toiminta-aluetta on Turku lähialueineen, sekä muu etelä-Suomi Vantaata sekä Hämettä myöten.


title: Kroopin Kilta

text: Keskiaikaväki nauttii pidoista yhdessä yleisönsä kanssa samoissa pöydissä, syövät keskiaikaiseen tapaan ja puhuvat keskiaikaisia asioita, kuten juoruja, sahdin mausta, sadon onnistumisesta ja milloin mistäkin. Tanssi on myös tärkeä osa esitystä. Yleisö otetaan mukaan tanssimaan keskiaikaisia tansseja keskiaikaisen musiikin tahdeissa, jota vauhdittaa reipas laulanta.


title: Kroopin Kilta

text: Kroopin Kilta perustettiin vuonna 2001 Turussa. Alun perin järjestön toiminnan tarkoitus oli olla yhteydenpitoväylänä Turun keskiaikaisilla markkinoilla esiintyvien välillä. Kysynnän vuoksi Kilta alkoi kuitenkin jo varhain tarjota esiintymisiä halukkaille. Teatterin jäseniä on runsaat sata.


title: Verisunnuntai

text: Verisunnuntai voi tarkoittaa seuraavia asioita:


title: Piktin kieli

text: Piktin kieli on sukupuuttoon kuollut kieli, jota puhuttiin Skotlannissa 600–900-luvuilla. Piktiä on pidetty mahdollisesti britin kaltaisena kelttiläisenä kielenä. Toisten tutkijoiden mukaan on mahdollista, että piktin kieliä on ollut kaksi, joista toinen oli indoeurooppalainen ja toinen ei.


title: Subjektivismi

text: Subjektivismi on filosofinen näkökanta, joka korostaa subjektin kokemusta kaiken mittana.


title: Subjektivismi

text: Subjektivismin muotoja:


title: Tenavatähti 1992

text: Tenavatähti 1992 on vuoden 1992 Tenavatähti-lastenlaulukilpailun puitteissa julkaistu kokoelma, jolla laulavat kyseisen kilpailun finalistit, semifinalistit sekä neljä alkukilpailijaa. Iältään laulajat ovat 7–12-vuotiaita ja esittävät oman kilpailukappaleensa.


title: Tenavatähti 1992

text: Levy koostuu pääsääntöisesti iskelmämusiikista, mutta mukana on myös monta lastenlaulua sekä kaksi kansanlaulua. Laulut esitetään suomeksi lukuun ottamatta yhtä saamenkielistä ja yhtä ruotsinkielistä esitystä.


title: Subjektivismi (ontologia)

text: Ontologinen tai metafyysinen subjektivismi on ontologinen näkökanta, jonka mukaan todellisuuden olemassaolo riippuu tajunnasta. Sen mukaan havainto on todellisuutta, eikä taustalla ole erillistä todellisuutta, joka olisi olemassa havainnoista riippumatta. Subjektivismi voi myös pitää tietoisuutta todellisena havainnon sijasta.


title: Subjektivismi (ontologia)

text: Subjektivismi on toisaalta eräs vastaus kysymykseen ”onko todellisuus olemassa?”, ja toisaalta kysymykseen ”riippuuko todellisuus meistä, vai onko se itsenäinen?”. Ensin mainitun suhteen subjektivismin vastakohtana on ontologinen realismi, jälkimmäisen suhteen ontologinen objektivismi. Objektivismi katsoo, että on olemassa kaiken taustalla oleva 'objektiivinen' todellisuus, joka havaitaan eri tavoilla.


title: Subjektivismi (ontologia)

text: Subjektivismia ei tule sekoittaa sellaisiin näkemyksiin kuin ”kaikki on illuusiota” tai ”ei ole olemassa sellaista asiaa kuin todellisuus”. Subjektivistit katsovat, että todellisuus on tarpeeksi todellista, mutta että sen luonne suhteessa tiettyyn tietoisuuteen riippuu tästä tietoisuudesta.


title: Subjektivismi (ontologia)

text: George Berkeleyn empiristinen idealismi (subjektiivinen idealismi) oli eräs subjektivismin muoto, koska hän katsoi, että oliot ovat olemassa vain sikäli kuin ne havaitaan. Platonilainen realismi taas oli eräs objektivismin muoto, koska se katsoi, että ideat ovat olemassa objektiivisesti ja meistä riippumatta.


title: Samuli Rantanen

text: Samuli Rantanen (8. toukokuuta 1861 Keuruu – 3. helmikuuta 1918 Seinäjoki) oli suomalainen suutari ja torppari, joka toimi SDP:n kansanedustajana vuosina 1907–1911 ja 1917. Hänet teloitettiin Suomen sisällissodan alkuvaiheessa helmikuussa 1918, vaikka Rantanen ei kuulunut punakaartiin, eikä hän myöskään kannattanut aseellista kapinaa.


title: Samuli Rantanen

text: Rantasen vanhemmat olivat torppari Matti Juhonpoika ja Hedvig Israelintytär. Hän oli huutolaisena kuuden vuoden ajan ja sen jälkeen renkinä kahdeksan vuotta. Myöhemmin hän oli torpparina Keuruulla ja työskenteli myös suutarina. Rantasen puoliso oli vuodesta 1891 lähtien Lydia Vilhelmiina Haitto.


title: Samuli Rantanen

text: Sosialidemokraatteja edustanut Rantanen valittiin eduskuntaan Vaasan läänin itäistä vaalipiiristä vuoden 1907 vaaleissa. Toisen kerran hän oli kansanedustajana vuonna 1917.


title: Samuli Rantanen

text: Sisällissodan alettua valkoiset pidättivät Keuruulla helmikuun ensimmäisenä päivänä viisi henkilöä, joiden joukossa oli Rantasen lisäksi neljä työväen järjestyskaartin jäsentä. Pidätetyt miehet olivat koko ajan pysytelleet kodeissaan, eivätkä olleet ottaneet millään tavoin osaa punakaartien sotilaalliseen toimintaan. Rantasen tiedetään jopa vastustaneen aseelliseen kapinaan ryhtymistä viimeiseen asti. Pidätykset oli ilmeisesti järjestänyt jääkärikapteeni Paul Wallenius, joka määräsi Ähtäristä kotoisin olleen suojeluskuntalaisen Kalle A. Ritokankaan kuljettamaan vangit junalla Seinäjoelle. Samassa junassa matkusti Rantasen lisäksi myös toinen kansanedustaja, nuorsuomalaisia edustanut lakimies Jonas Castrén.


title: Samuli Rantanen

text: Ritokangas alaisineen teloitti vangitut Seinäjoella 2.–3. helmikuuta kapinaan yllytyksestä syytettynä. Rantasen lisäksi ammuttiin Keuruulta kotoisin olleet nahkuri Eevert Lampinen (s. 1874) ja sekatyömies Heikki Saxberg (s. 1882) sekä vilppulalaiset työmies Nikolai Lahtinen (s. 1887) ja tynnyrintekijä Juho Salonen (s. 1879). Teloitukset rikkoivat Mannerheimin ja senaatin antamaa julistusta suojeluskuntien aseellisesta vastustamisesta maanpetoksena, koska yksikään heistä ei ollut liittynyt aseelliseen vastarintaan. Ritokangas kuvaili itse teloituksia vuosi sodan jälkeen ilmestyneessä Arvid Borgin teoksessa "Ähtärin suojeluskunta Suomen vapaussodassa 1918".


title: Passetto di Borgo

text: Passetto di Borgo, lyhemmin Passetto, on piilotettu käytävä, joka johtaa Castel Sant'Angelon linnoituksesta Vatikaaniin. Käytävän rakennutti paavi Nikolaus III 1277 käyttäen hyväksi jo aiemmin pystytettyjä muurin osia. Passetto näyttää ulospäin tavalliselta kaupunginmuurilta, mutta sisällä kulkee 800 metriä pitkä yhdyskäytävä, jota pitkin paavi saattoi vaaran uhatessa paeta. Aleksanteri VI käytti sitä, kun Kaarle VIII miehitti Rooman 1494, ja Klemens VII pakeni sitä pitkin Rooman ryöstön aikana 1527, kun Kaarle V:n joukot tunkeutuivat kaupunkiin.


title: Benoni-puolustus

text:
Benoni-puolustus on shakkiavaus, joka alkaa tyypillisesti:
Benoni-avauksen nimesi Aaron Reinganum vuonna 1825. ”Benoni” on hepreankielinen sana, joka on peräisin Vanhasta testamentista (1.Moos. 35:18) ja tarkoittaa ”surun poikaa”. Benoni on myös kaupunki Etelä-Afrikassa.Fianchetto- eli sivustointimuunnelmat ovat alla esitetyn ECO-koodia A61 vastaavan aseman suoria jatkoja.


title: Benoni-puolustus

text: Moderni Benoni poikkeaa edellä esitellyistä peleistä (A61-A64) kuudennessa siirtoparissa, jossa valkea siirtää 6.Rf3 asemasta 6.e4. Seuraavassa kuvassa on tätä tilannetta eli ECO-koodia A65 vastaava asema.


title: Benoni-puolustus

text: Taimanov-muunnelma on ECO-koodia A66 vastaavan Modernin Benonin suora jatko. Seuraavassa kuvassa on tätä eli ECO-koodia A67 vastaava asema.


title: Benoni-puolustus

text: Valkoinen siirtää kahdeksannessa siirtoparissa Taimanov-muunnelmasta poiketen 8.Rf3 ja musta vastaa siihen linnoittautumalla. Seuraavassa kuvassa on tätä tilannetta eli ECO-koodia A68 vastaava asema.


title: Benoni-puolustus

text: Valkea siirtää tässä avauksessa ECO-koodia A66 vastaavasta Modernista Benonista poiketen seitsemännessä siirtoparissa 7.f4 asemasta 7.Rf3. Seuraavassa kuvassa on tätä tilannetta eli ECO-koodia A70 vastaava asema.


title: Benoni-puolustus

text: Vanha Benoni-puolustus poikkeaa muista Benoni-puolustuksista jo ensimmäisessä siirtoparissa, jossa musta tekee c5-siirron heti ensimmäisenä siirtonaan. Tätä tilannetta eli ECO-koodia A43 vastaava asema on esitetty seuraavassa kuvassa.


title: Leander Ikonen

text:
Karl Leander Ikonen (14. lokakuuta 1860 Joroinen – 27. huhtikuuta 1918 Viipuri) oli arkkitehti ja Viipurin teollisuuskoulun rehtori, suomalaisen puolueen kansanedustaja ja Karjalan Kansalaisliiton puheenjohtaja.
Ikosen vanhemmat olivat posteljooni Olof Fredrik Ikonen ja Anna Elisabet Vilenius ja puoliso Jenny Matilda Wiklund. Säveltäjä Lauri Ikonen (1888-1966) oli heidän poikansa. Ikonen kävi Kuopion reaalikoulun ja valmistui arkkitehdiksi 1883. Ikonen toimi yleisten rakennusten ylihallituksen ylimääräisenä arkkitehtina 1883–1886 ja sen jälkeen lehtorina Kuopion teollisuuskoulussa 1886–1898 ja Viipurin teollisuuskoulun rehtorina 1898–1918. Ikonen toimi myös yksityisenä arkkitehtina Kuopiossa ja Viipurissa sekä A. Viklundin liikkeen johtajana (prokuristina) 1901–1912 ja Rakennus Oy Kimmon toimitusjohtajana 1903–1918. Hän suunnitteli muun muassa Kuopion Tulli- ja pakkahuoneen laajennuksen 1889 ja Kuopion yhteiskoulun rakennuksen 1897.


title: Leander Ikonen

text: 1890-luvulla Ikonen työskenteli myös toimittajana ja aputoimittajana "Savo-Karjala"-lehdessä 1896–1898 ja "Viipuri"-lehden päätoimittajana 1899–1900.


title: Leander Ikonen

text: Ikonen oli 1917 suomalaisen puolueen kansanedustajana Viipurin läänin läntisestä vaalipiiristä. Hän oli myös Viipurin kaupunginvaltuuston ja rahatoimikamarin jäsen. Punaiset vangitsivat Ikosen sisällissodan alkuvaiheessa 31. tammikuuta 1918 ja hänet ammuttiin 27. huhtikuuta 1918 Viipurin lääninvankilan joukkomurhassa, kun Hjalmar Kaipiaisen johtama punaisten joukko tunkeutui lääninvankilaan ja surmasi humalapäissään noin 30 vankia, joukossa toinen kansanedustaja Matti Pietinen ja vankilanjohtaja.


title: Poseidonia

text: Poseidonía (, ”Poseidonin kaupunki”) voi viitata seuraaviin:


title: Argentiinan koripallomaajoukkue

text: Argentiinan koripallomaajoukkue edustaa Argentiinaa koripallon maajoukkuekilpailuissa.


title: Argentiinan koripallomaajoukkue

text: Argentiina isännöi koripallon ensimmäisiä maailmanmestaruuskilpailuja 1950. Finaalissa isäntämaa voitti Yhdysvallat pistein 64–50 ja vei kultaa. Argentiinan Oscar Alberto Furlong oli kisojen toiseksi paras pistemies. Helsingin 1952 olympialaisissa Argentiina hävisi pronssiottelussa Uruguaylle 68–59 ja sijoittui neljänneksi.


title: Argentiinan koripallomaajoukkue

text: Seuraavat vuosikymmenet Argentiinan kansainvälinen menestys oli vaatimattomampaa. MM-kisoissa se sijoittui kymmenenneksi 1959, kahdeksanneksi 1963, kuudenneksi 1967, 11:nneksi 1974 ja 12:nneksi 1986. Vuonna 1990 Argentiina isännöi toisen kerran MM-kisoja ja sijoittui kahdeksanneksi. MM-kisoissa 1994 sijoitus oli yhdeksäs ja 1998 jälleen kahdeksas. Atlantan 1996 olympialaisissa joukkue sijoittui yhdeksänneksi.


title: Argentiinan koripallomaajoukkue

text: Vuoden 2002 MM-kisoissa Yhdysvalloissa Argentiina voitti jatkolohkossa isäntäjoukkueen pistein 87–80. Argentiina eteni finaaliin, jossa se hävisi jatkoajalla Jugoslavialle 77–84. Argentiinan pelaajista Manu Ginóbili valittiin turnauksen tähtiviisikkoon.


title: Argentiinan koripallomaajoukkue

text: Ateenan 2004 olympialaisissa Rubén Magnanon valmentama Argentiina voitti välierässä Yhdysvallat pistein 89–81. Finaalissa se voitti Italian 84–69 ja saavutti ensimmäisen kerran olympiakultaa. Voittajajoukkueessa pelasivat muun muassa Manu Ginóbili, Pepe Sánchez, Carlos Delfino, Andrés Nocioni, Luis Scola ja Fabricio Oberto.


title: Argentiinan koripallomaajoukkue

text: Japanissa järjestetyissä vuoden 2006 MM-kisoissa Argentiina hävisi välierässä Espanjalle 74–75 ja pronssiottelussa Yhdysvalloille 81–96 ja sijoittui neljänneksi. Manu Ginóbili valittiin jälleen turnauksen tähtiviisikkoon.


title: Argentiinan koripallomaajoukkue

text: Pekingin 2008 olympialaisissa Argentiina saavutti pronssia. Se hävisi välierissä Yhdysvalloille 81–101 ja voitti pronssiottelussa Liettuan 87–75.


title: Argentiinan koripallomaajoukkue

text: Vuoden 2010 MM-kisoissa Turkissa Argentiina hävisi puolivälierissä Liettualle pistein 85–104. Sijoitusotteluissa Argentiina voitti Venäjän 73–61 ja Espanjan 86–81 ja päätyi lopputuloksissa viidenneksi. Luis Scola oli kisojen paras pistemies 27,1 pisteen ottelukohtaisella keskiarvolla.


title: Argentiinan koripallomaajoukkue

text: Lontoon 2012 olympialaisissa Argentiina sijoittui neljänneksi. Se voitti puolivälierissä Brasilian 82–77 mutta hävisi välierissä Yhdysvalloille 83–109 ja pronssiottelussa Venäjälle 77–81.


title: Argentiinan koripallomaajoukkue

text: Vuoden 2014 MM-kisoissa Argentiina hävisi jo neljännesvälierissä Brasilialle. Rio de Janeiron 2016 olympialaisissa Argentiina jäi alkulohkossaan neljänneksi, mikä tiesi joutumista jo puolivälierissä suosikkijoukkue Yhdysvaltoja vastaan, ja Yhdysvallat voittikin tämän ottelun selvästi.


title: Objektivismi (ontologia)

text: Ontologinen tai metafyysinen objektivismi on ontologinen näkökanta, jonka mukaan todellisuus on olemassa tajunnasta riippumatta. Näin se on eräs vastaus kysymykseen, ”riippuuko todellisuus meistä, vai onko se itsenäinen?” Objektivismin vastakohtana on subjektivismi, jonka mukaan todellisuuden olemassaolo riippuu tajunnasta.


title: Objektivismi (ontologia)

text: Vahvemman objektivistisen näkemyksen mukaan tajunnasta riippumattomasta todellisuudesta olisi olemassa vain yksi oikea kuvaus. Objektivistit eivät välttämättä ota kantaa siihen, onko meillä tietoa tällaisesta kuvauksesta vai ei.


title: Objektivismi (ontologia)

text:
Platonilainen realismi oli eräs metafyysisen objektivismin muoto, koska se katsoi, että ideat ovat olemassa objektiivisesti ja meistä riippumatta. George Berkeleyn empiristinen idealismi (subjektiivinen idealismi) taas oli eräs subjektivismin muoto, koska hän katsoi, että oliot ovat olemassa vain sikäli kuin ne havaitaan.
Gottlob Frege käytti termiä ”objektivismi” tietoteoreettisesta ja metafyysisestä kannasta, joka asettui Immanuel Kantin ajattelua vastaan. Näin termin käyttö häntä edeltäneeseen filosofiaan on takautuvaa.


title: Objektivismi (ontologia)

text: On olemassa erilaisia näkökantoja siihen, mikä on havaintojen rooli objektiivisen todellisuuden arvioinnissa ja ymmärtämisessä. Filosofisen realismin mukaan havainnot ovat keskeisessä asemassa objektiivisen todellisuuden "suorassa" arvioinnissa, kun taas instrumentalismin mukaan havainnot ovat hyödyllisiä ensi sijassa todellisuuden tulkinnassa ja ennustamisessa. Nämä käsitteet ovat keskeisellä sijalla tieteenfilosofisissa keskusteluissa.


title: Toivo Vähä

text: Toivo Juhonpoika Vähä (vuosina 1925–1939 Ivan Mihailovitš Petrov, , 12. huhtikuuta 1901 Iitti – 18. kesäkuuta 1984 Petroskoi) oli suomalaissyntyinen Neuvostoliiton tiedustelupalvelun KGB:n rajavartiojoukkojen eversti. Hän tunnetaan muun muassa osallisuudestaan brittiläisen vakoojan Sidney Reillyn vangitsemiseen vuonna 1925.


title: Toivo Vähä

text: Vuoden 1918 sisällissodassa Vähä taisteli punaisten puolella ja pakeni sodan jälkeen Neuvosto-Venäjälle. Hän suoritti kansainvälisen punaupseerikurssin ja teki sen jälkeen pitkän uran puna-armeijassa. Vähä oli yksi harvoista Stalin vainoista hengissä selvinneistä suomalaisista vallankumouksellisista. Myöhempinä vuosinaan hän kritisoi stalinismia ja neuvostojärjestelmää. Hän arvosteli kommunistisen puolueen tekemiä virheitä vielä kuolemaansa edeltävänä vuonna pidetyssä puolueveteraanien kokouksessa. Vähän mukaan myös Suomen sisällissodan punapakolaisten olisi pitänyt aikoinaan palata Suomeen, koska ”Mannerheimin mestauspölkky ei olisi ollut sen pahempi kuin Stalininkaan”.


title: Toivo Vähä

text: Iitissä syntyneen Toivo Vähän vanhemmat olivat työmies Juho Kustaanpoika Vähä ja Maria Vilhelmiina Lindström. Perheessä oli kuusi lasta, kaikki poikia. Perhe asui muun muassa Joutsenon Haukilahdessa, jossa Vähän luokkatoverina kansakoulussa oli myöhemmin itsekin punaupseerina tunnettu Vilho Rosendahl. Isän saatua työpaikan Pietarin lähistöltä Tuprovasta Toivo muutti enonsa luokse Helsinkiin. 14-vuotiaana Vähä sai työpaikan Sörnäisten kaupunginosassa toimineesta Kone- ja Siltarakennus Oy:stä, josta hän pian siirtyi suutarinoppilaaksi kenkätehtaaseen ja myöhemmin kesällä 1916 linnoitustöihin Helsingin ulkopuolelle. Samana syksynä Vähä muutti myös itse Tuprovaan, missä hän työskenteli höyrysahalla ja paperitehtaalla. Vuoden 1917 helmikuun vallankumouksen jälkeen myös muut Vähän veljekset muuttivat Pietarin seudulle.


title: Toivo Vähä

text: Tammikuussa 1918 Vähä liittyi Tuprovan työväentalolla perustettuun punakaartin osastoon, josta pian tuli osa Pietarin suomalaiseen punakaartiin. Hänet siirrettiin kaartin 1. komppaniaan, joka 27. tammikuuta lähti Suomeen niin sanotun "suuren asejunan" matkassa. Asekuljetusta saattaessaan hän osallistui Kämärän taisteluun ja toimi myöhemmin tykistön lähettinä Vilppulan rintamalla. Perääntymisvaiheessa maaliskuun loppupuolella Vähän komppania onnistui Tampereen seudulla välttämään valkoisten saartorenkaaseen jäämisen ja perääntyi lopulta itään Karjalankannakselle saakka. Viipurin taistelun jälkeen osasto siirtyi Rajajoen ylitse Neuvosto-Venäjän puolelle.


title: Toivo Vähä

text: Pietarissa Vähä liittyi puna-armeijaan ja osallistui myöhemmin Venäjän sisällissodan taisteluihin eri puolilla maata. Kesällä 1919 hän palveli erillisen kansainvälisen ratsuväkipataljoonan ratsumiehenä Siperiassa, josta Vähä lähetettiin elokuussa ratsuväen upseerikursseille Pietariin, jossa hän myös liittyi Neuvostoliiton kommunistisen puolueen jäseneksi helmikuussa 1920. Ratsuväkikoulun sijaan Vähä kuitenkin päätti suorittaa jalkaväen punaupseerikurssin Pietarin kansainvälisessä punaupseerikoulussa, josta hän valmistui 1923. Toivo Vähän viidestä veljestä myös neljä muuta suoritti punaupseerikurssin.


title: Toivo Vähä

text: Kurssiaikanaan Vähä osallistui syyskuussa 1920 Kuusisen klubin murhien epäiltyjen pidätyksiin, Kronstadtin kapinan kukistamiseen kevättalvella 1921 sekä Itä-Karjalan kansannousun kukistamiseen talvella 1922. Tammikuussa 1922 käydyn Kiimasjärven taistelun jälkeen Vähä surmasi retkeä johtaneen Toivo Antikaisen käskystä puukolla kolme vangiksi saatua suomalaista heimosotilasta, kun heitä ei voitu ottaa hiihtokomppanian mukaan. Yksi surmatuista oli suojeluskuntalainen Antti Marjoniemi, jonka murhasta Antikainen sai Suomessa elinkautisen vankeusrangaistuksen vuonna 1935.


title: Toivo Vähä

text: Punaupseerikoulusta valmistumisensa jälkeen Vähä komennettiin NKVD:n palvelukseen. Maaliskuusta 1923 lähtien hän toimi Karjalan kannaksella sijainneen raja-aseman päällikkönä, vuosina 1924–1925 salaisen poliisin GPU:n aluehallinnossa Leningradissa sekä palveli vuonna 1925 vielä lyhyen aikaa raja-asemalla Siestarjoella. Hän ehti myös avioitumaan suomalaissyntyisen Sannin kanssa ja hieman myöhemmin pariskunnalle syntyi tytär.


title: Toivo Vähä

text: Vuonna 1924 Neuvosto-Venäjän salainen poliisi Tšeka värväsi Vähän "Operaatio Trustin" palvelukseen. Sen johdossa oli Leningradin Tšhekan päällikkönä toiminut puolalainen vallankumouksellinen Stanislaw Messing. Kyseessä oli kolme vuotta aikaisemmin käynnistetty operaatio, jonka tarkoituksena oli harhauttaa venäläisiä vastavallankumouksellisia ja länsimaisia tiedustelupalveluja. Hän esitti venäläistä rajavartijaa, joka oli rahasta valmis avustamaan bolshevikkien vastustajia ja kuljettamaan heitä Siestarjoen ylitse Neuvostoliiton puolelle. Suomen armeijan tiedustelusta vastannut yleisesikunta piti Vähää luotettavana, koska sen palveluksessa ollut agentti oli värvännyt hänet pitäessään Vähää tavallisena neuvostoliittolaisena rajavartijana. Aluksi Vähän kautta kulki salakuljetettua tavaraa, mutta pian hän alkoi järjestämään rajanylityksiä vastavallankumouksellisille, emigranteille, brittiagenteille sekä yleisesikunnan tiedustelijoille.


title: Toivo Vähä

text: Tunnetuin rajanylitys tapahtui syyskuussa 1925, jolloin brittivakooja Sidney Reilly onnistuttiin houkuttelemaan Neuvostoliiton puolelle. Reitin toimivuus oli tarkistettu vain muutamaa päivää aikaisemmin, kun vastavallankumouksellisen kenraalin Aleksandr Kutepovin kuriiri oli kulkenut rajan yli ja todennut Vähän luotettavaksi. Hän avusti Reillyn Neuvostoliiton puolelle Valkeasaaren Alakylän lähistöllä ja saattoi hänet Parkalan rautatieasemalle, jossa Reilly kuitenkin pidätettiin. Hänet teloitettiin myöhemmin marraskuussa. Vähä puolestaan palkittiin Reillyn kiinniotosta Punaisen lipun kunniamerkillä.


title: Toivo Vähä

text: Välttääkseen operaationsa paljastumisen Tšeka päätti lavastaa Vähän kuoleman. Hänelle annettiin uusi henkilöllisyys ja Leningradissa laskettiin liikkeelle huhu, jonka mukaan Vähä oli ammuttu petturina. Häntä pidettiin aluksi Hotelli Europeiskajassa ja kuljetettiin sen jälkeen salaa junalla Leningradista Moskovaan. Vuosina 1925–1928 Vähä opiskeli rajavartiokorkeakoulussa nimellä Ivan Petrov, kunnes hänet tunnistettiin. Vähä siirrettiin Kiinan vastaiselle rajalle Argunjoelle, jossa hän 1929 osallistui Kiinan kanssa käydyn rajavälikohtauksen taisteluihin.


title: Toivo Vähä

text: Vuosina 1934–1937 Vähä palveli aluksi Mustallamerellä ja myöhemmin Valko-Venäjän rajajoukoissa. Vähä oli salannut oikean henkilöllisyytensä ja aikaisemman elämänsä kaikilta. Hän oli jopa jättänyt perheensä ja mennyt uudelleen naimisiin. Pariskunnalle syntyi tyttö, joka Vähän ensimmäisen lapsen tavoin sai nimekseen Lilija. Stalinin vainojen aikana rajavartijan suomalainen aksentti alkoi herättämään huomiota ja lopulta Vähän oikea henkilöllisyys tuli ilmiannon vuoksi julki. Helmikuussa 1938 Vähä vangittiin KGB:n vieraisiin kansallisuuksiin kohdistaman puhdistuksen yhteydessä. Suomalaisuuden lisäksi epäilyjä aiheutti Vähän kuuluminen marsalkka Mihail Tuhatševskin maanpetosyytteiden yhteydessä teloitetun armeijankomentaja I. P. Uborevitshin lähipiiriin. Vähä tuomittiin kansanvihollisena kuolemaan ja hän odotti Minskissä tutkintavankilassa teloitustaan lähes vuoden ajan. Vankeusaikanaan Vähä kirjoitti Stalinille, ryhtyi nälkälakkoon ja yritti jopa itsemurhaa. Marraskuussa 1939 hänet yllättäen luvattiin vapauttaa, mikäli Vähä suostuisi vapaaehtoisena liittymään Terijoen hallituksen armeijaksi perustettuun Suomen kansanarmeijaan. Myöhemmin Vähä itse arveli omanneensa korkeassa asemassa olleen vaikutusvaltaisen salaisen auttajan, mutta toisaalta pätevistä upseereista oli Stalinin puhdistusten jälkeen huutava pula, ja sodan lähestyessä heitä jouduttiin haalimaan jopa vankileireiltä.


title: Toivo Vähä

text: Suomen kansanarmeijassa Vähä palveli talvisodan alussa tiedusteluosaston päällikkönä Terijoella ja vuodenvaihteen 1940 jälkeen hiihtorykmentin komentajana. Talvisodan päätyttyä Vähä toimi puna-armeijan 71. divisioonaan kuuluneen jalkaväkirykmentti 126:n komentajana. Pääasiassa karjalaisista, inkeriläisistä ja suomalaisista kootuneen rykmentin esikuntapäällikkönä toimi Valter Valli. Natsi-Saksan hyökättyä Neuvostoliittoon kesäkuussa 1941 Vähä siirrettiin ensin reservinä olleen jalkaväkirykmentti 143:n komentajaksi ja sieltä edelleen lounaisrintamalle jalkaväkirykmentti 936:n komentajaksi. Syyskuussa Vähä haavoittui vakavasti Staraja Russan lähistöllä. Toipumisensa jälkeen hän toimi Uralilla sijaitsevan Zlatoustin jalkaväkikoulun päällikkönä tammikuuhun 1946 saakka.


title: Toivo Vähä

text: Everstiksi ylennetty Vähä palveli toisen maailmansodan jälkeen vielä turvallisuuspoliisin palveluksessa Kaliningradissa, kunnes erosi ja ryhtyi Ukrainassa Žytomyrin alueella toimineen viinatehtaan johtajaksi. Operaatio Trusti tuli lopulta julkisuuteen Neuvostoliitossa vuonna 1964. Siitä kirjoitettujen lehtijuttujen yhteydessä mainittiin myös Vähän nimi ja samalla hänen molemmat perheensä saivat totuuden selville. Vähä jäi eläkkeelle vuonna 1967 ja muutti Petroskoihin, jossa hän ryhtyi kirjoittamaan muistelmiaan. Omaelämäkerta julkaistiin vuonna 1970 ja käännettiin neljä vuotta myöhemmin myös suomeksi nimellä "Suomalaiset punikit". Lisäksi Vähä kirjoitti kolme muuta muistelmateosta muun muassa Operaatio Trustista. Hänen tuotantonsa käsittää myös muutaman novellin, jotka julkaistiin "Punalippu"-lehdessä. Vuonna 1990 toimittaja Oleg Tihonov julkaisi Vähästä kertovan dokumenttiromaanin "Silminnäkijä".


title: Toivo Vähä

text: Toivo Vähä kuoli vuonna 1984. Hänen haudallaan Petroskoissa on KGB:n pystyttämä muistomerkki. Vuonna 2001 Petroskoissa järjestettiin suuret juhlat kun Vähän syntymästä tuli kuluneeksi sata vuotta.


title: Yle Radio Suomi Kajaani

text: Yle Radio Suomi Kajaani (aiemmin "Kainuun Radio" ) on yksi Yle Radio Suomen maakuntaradioista. Sen kuuluvuusalueena on Kainuu toimituksen sijaitessa Kajaanissa. Kanava lähettää ohjelmaa maanantaista perjantaihin klo 6.30-10.00 ja 14. 02-18.00. Muina aikoina kanavalla kuuluu Yle Radio Suomen valtakunnallinen ohjelma. Kanavan taajuudet ovat Vuokatti 98,9 ja Taivalkoski 103,6; jotka ovat myös Radio Suomen valtakunnalliset taajuudet.


title: Yle Radio Suomi Kajaani

text: Maakuntaradion päällikkönä toimi Jura Tarvasaho vuoteen 2009 saakka, jonka jälkeen tehtävään valittiin Jukka Rossi Yle Oulu Radiosta. Vuonna 2014 Aki Karjalainen valittiin Yle Kainuun päälliköksi ja samalla myös Kainuun Radion päälliköksi.


title: Yle Radio Suomi Kajaani

text: Karjalaisen jälkeen tehtävään valittiin joulukuussa 2017 Katja Oittinen


title: Rudolf Goclenius

text: Rudolf Goclenius eli Rudolf Göckel (vanhempi) (1. maaliskuuta 1547, Korbach – 8. kesäkuuta 1628, Marburg) oli saksalainen skolastinen filosofi, jonka nimiin on pantu termit ”psykologia” ("Psychologia", 1590) ja ”ontologia” ("Lexicon philosophicum", 1613).


title: Rudolf Goclenius

text: Goclenius opiskeli sekä Erfurtin, Marburgin että Wittenbergin yliopistoissa, ja valmistui vuonna 1571. Seuraavina vuosina hän johti kymnaasia Korbachissa ja Kasselissa. Vuonna 1581 hänestä tuli Marburgin yliopiston filosofian, logiikan, metafysiikan ja etiikan professori.


title: Rudolf Goclenius

text: Goclenius kirjoitti filosofian lisäksi muun muassa matematiikasta, maantieteestä, tähtitieteestä ja astrologiasta, kasvitieteestä, eläintieteestä ja lääketieteestä. Hän oli myös leksikografi. Termin ontologia Goclenius on saanut mahdollisesti Jacob Lorhardilta.


title: Rudolf Goclenius

text: Gocleniuksen vanhin poika Rudolf Goclenius nuorempi toimi Marburgin yliopiston fysiikan, lääketieteen ja matematiikan professorina.


title: Róbert Fazekas

text: Róbert Fazekas (s. 18. elokuuta 1975 Szombathely, Unkari) on unkarilainen yleisurheilija, joka on kilpaillut pääasiassa kiekonheitossa.


title: Róbert Fazekas

text: Fazekas kilpaili 1994 Lissabonin nuorten MM-kisoissa, joissa hän karsiutui moukarinheitossa tuloksella 57,74 ja sijoittui kiekossa kuudenneksi tuloksella 53,24. Vuonna 1997 hän oli kuudes alle 23-vuotiaiden EM-kisoissa ja Budapestin EM-kisoissa 1998 neljäs. Seuraavana vuonna hän heitti Sevillan MM-kisoissa yhdenneksitoista tuloksella 61,71. Fazekas karsiutui Sydneyn olympialaisissa 2000 heitettyään 61,76. Hän karsiutui myös Edmontonin MM-kisoissa 2001. Myöhemmin samana vuonna hän sijoittui GP-finaalissa kuudenneksi tuloksella 62,61.


title: Róbert Fazekas

text: Fazekas voitti Unkarin-mestaruuden vuonna 2002. Myöhemmin samana vuonna hän voitti EM-kultaa Münchenin EM-kisoissa heitettyään 68,83 ja yleisurheilun maailmancupin tuloksella 71,25. Seuraavana vuonna hän voitti jälleen maansa mestaruuden. Samana vuonna hän voitti MM-hopeaa Pariisin MM-kisoissa ja kauden lopussa heitti toiseksi. Fazekas heitti pisimmälle Ateenan olympialaisissa 2004, mutta kilpailun jälkeen ilmoitettiin, että hän kieltäytyi antamasta doping-näytettä, joten hänet diskattiin.


title: Róbert Fazekas

text: Kilpailukieltonsa jälkeen hän sijoittui Pekingin olympialaisissa 2008 kahdeksanneksi tuloksella 63,43. Vuonna 2010 hän voitti pronssia Barcelonan EM-kilpailuissa tuloksella 66,43. Daegun MM-kilpailuissa 2011 Fazekas jäi karsinnassa ilman tulosta.


title: Róbert Fazekas

text: Vuonna 2012 Fazekas jäi toistamiseen kiinni dopingrikkomuksesta annettuaan positiivisen dopingnäytteen ja hän sai kahdeksan vuoden kilpailukiellon.


title: Kansanrintama Suomessa

text: Käsite kansanrintama on ollut maailmalla käytössä 1930-luvulta alkaen kuvaamassa keskustalaisten ja vasemmistolaisten puolueiden yhteistyötä oikeistoa, erityisesti äärioikeistoa, vastaan. Suomen politiikassa käsitettä on käytetty vaihtelevassa määrin toisen maailmansodan jälkeisenä aikana.


title: Kansanrintama Suomessa

text: On esitetty eriäviä mielipiteitä siitä, mitä Suomen hallituksia voidaan kutsua kansanrintamiksi. Mikäli kansanrintamaksi katsotaan jokainen sellainen hallitus, johon osallistuvat kaikki vasemmistopuolueet sekä puolueita keskustasta, niin Suomessa ovat hallinneet kansanrintamahallitukset vuosina 1944–48, 1966–71 ja 1975–82. Toisaalta voidaan myös väittää, että jos kansanrintaman tarkoitus on keskustan ja vasemmiston yhteistyöhön nojaten torjua oikeiston aiheuttama uhka demokraattiselle oikeusvaltiolle, niin yhtäkään Suomen sotienjälkeisen ajan hallituksista ei voida kutsua kansanrintamaksi sanan alkuperäisessä merkityksessä.


title: Kansanrintama Suomessa

text: Suomessa on ollut yksi selvästi kansanrintamaksi kutsuttu hallitus oli 27. toukokuuta 1966 – 22. maaliskuuta 1968 välillä vallassa ollut Rafael Paasion I hallitus, jonka muodostivat "Suomen Sosialidemokraattinen Puolue", "Keskustapuolue", "Suomen Kansan Demokraattinen Liitto" ja "Työväen ja Pienviljelijäin Sosialidemokraattinen Liitto". Tuolloinkin hallituksesta "kansanrintama"-nimitystä käytti lähinnä äärivasemmisto. Sen sijaan sosiaalidemokraatit halusivat puhua "laajapohjaisesta yhteistyöhallituksesta". Olihan hallituspohjalla peräti 152 kansanedustajaa.


title: Kansanrintama Suomessa

text: Myös Koiviston I hallitusta äärivasemmisto kutsui kansanrintamaksi, olihan hallituspohja sama kuin Paasion hallituksessakin. Tosin nyt myös Ruotsalaisen kansanpuolueen edustaja oli tullut mukaan hallitukseen. Kansanrintamasuuntaus ei saanut kannatusta vuoden 1970 eduskuntavaaleissa. Vasemmisto, pääasiassa SKDL, menetti yli 150 000 ääntä ja TPSL katosi kokonaan eduskunnasta. Samoin Keskustapuolue kärsi kovan tappion, mutta Kansallinen Kokoomus ja Suomen Maaseudun Puolue menestyivät erittäin hyvin. Tasavallan presidentti Urho Kekkonen halusi eroon kansanrintamasuuntauksesta ja hän nimittikin Auran virkamieshallituksen, joka toimi 14. toukokuuta 1970 - 15. heinäkuuta 1970. Silti päätettiin kokeilla kansanrintamaa vielä kerran ja "Keskusta", "SDP", "LKP", "RKP" ja "SKDL muodosti" Karjalaisen II hallituksen, joka toimi 15. heinäkuuta 1970 - 29. lokakuuta 1971. 142 edustajan turvin erittäin eripurainen hallitus pysyi pystyssä, mutta jo maaliskuussa 1971 "SKDL" jätti hallituksen.


title: Kansanrintama Suomessa

text: Kansanrintamasuuntaus kesti vuodet 1966-1971. Oikeastaan tarkkaan ottaen vain "SDP:n", "Keskustapuolueen", "SKDL:n" ja "TPSL:n" muodostama Paasion I hallitus oli kansanrintama, mutta vasemmisto halusi käyttää nimitystä myös muista hallituksista, joissa olivat jo mukana myös "RKP" ja/tai "LKP". "SKDL" oli "Maalaisliiton","SDP:n", "RKP:n" ja/tai "Kansallisen Edistyspuolueen" kanssa hallituksessa "Paasikiven II hallituksessa" ja "III hallituksessa" sekä "Pekkalan I hallituksessa" vuosina 1944–1948, mutta tuolloin kyseisiä hallituksia ei kutsuttu kansanrintamiksi. Samoin SKDL oli mukana "Miettusen II hallituksessa" 30. marraskuuta 1975 – 29. syyskuuta 1976, "Sorsan II hallituksessa" 15. toukokuuta 1977 – 26. toukokuuta 1979, "Koiviston II hallituksessa" 26. toukokuuta 1979 - 19. helmikuuta 1982 ja "Sorsan III hallituksessa" 19. helmikuuta – joulukuu 1982 SDP:n, Keskustapuolueen, RKP:n ja/tai LKP:n kanssa, muttei näitäkään hallituksia tuolloin kutsuttu kansanrintamiksi.


title: Kansanrintama Suomessa

text: Suomessa yleisesti on käytetty SDP:n ja Maalaisliiton/Keskustan muodostamista hallituksista nimitystä punamultahallitus, joka koetaan neutraaliksi nimitykseksi. Jos nykyään SDP, Keskusta, Vasemmistoliitto ja ehkä RKP muodostaisivat hallituksen olisi hallitus tavallaan kansanrintama, mutta kansanrintama-nimitystä on Suomessa käytetty vain vasemmistoradikalismin nousuaikoihin 1960-luvun lopulla.


title: Jacob Lorhard

text: Jacob Lorhard () (1561, Münsingen – 19. toukokuuta 1609) oli saksalainen filosofi, joka toimi St. Gallenissa kymnaasin rehtorina vuodesta 1603.


title: Jacob Lorhard

text: Lorhardin nimiin on laitettu Rudolf Gocleniuksen ohella termin ’ontologia’ kehittäminen. Sana esiintyy hänen teoksessaan "Ogdoas Scholastica" vuodelta 1606. Termi esiintyi myös teoksen uudessa painoksessa "Theatrum philosophicum" vuonna 1613, eli samana vuonna kuin Gocleniuksen teoksessa "Lexicon philosophicum". Goclenius on mahdollisesti saanut termin Lorhardilta tämän käydessä Marburgin yliopistossa. Lorhard tarkoitti termillä ’ontologia’ kaikkea metafysiikkaa.


title: Espanjan koripallomaajoukkue

text: Espanjan koripallomaajoukkue edustaa Espanjaa koripallon maajoukkuekilpailuissa.


title: Espanjan koripallomaajoukkue

text: Koripallo oli ensimmäisen kerran virallisena lajina mukana olympialaisissa Berliinissä 1936, mutta tuolloin Espanja vetäytyi turnauksesta sisällissotansa vuoksi. Seuraavan kerran maa osallistui olympialaisten koripalloturnaukseen Roomassa 1960 sijoittuen 14:nneksi. Méxicossa 1968 joukkue oli seitsemäs ja Münchenissä 1972 yhdestoista.


title: Espanjan koripallomaajoukkue

text: Moskovan 1980 kisoja boikotoivat monet länsimaat mutta Espanja oli mukana ja sijoittui neljänneksi hävittyään pronssiottelussa Neuvostoliitolle pistein 94–117. Los Angelesin 1984 kisoja boikotoivat puolestaan itäblokin maat ja Espanja selviytyi finaaliin, jossa se hävisi Yhdysvalloille 65–96.


title: Espanjan koripallomaajoukkue

text: Soulin 1988 olympialaisissa Espanja sijoittui kahdeksanneksi, kotikisoissaan Barcelonassa 1992 yhdeksänneksi ja Sydneyssä 2000 jälleen yhdeksänneksi. Ateenan 2004 olympialaisissa joukkue sijoittui seitsemänneksi. Pekingin 2008 olympialaisissa se saavutti hopeaa hävittyään ainoastaan Yhdysvalloille, ensin alkulohkossa ja toistamiseen loppuottelussa. Lontoon olympialaisissa 2012 Espanja sai jälleen hopeaa. Voitettuaan välieräottelussa Venäjän se hävisi loppuottelussa Yhdysvalloille. Rio de Janeirossa 2016 Espanja sai pronssia kukistettuaan pronssiottelussa Australian.


title: Espanjan koripallomaajoukkue

text: Espanja osallistui koripallon ensimmäisiin maailmanmestaruuskilpailuihin 1950 ja sijoittui yhdeksänneksi. Seuraavan kerran maa pääsi kisoihin mukaan 1974 ja sijoittui viidenneksi. Yksien väliin jääneiden kisojen jälkeen maa oli mukana jälleen 1982 ja sijoittui neljänneksi. Vuonna 1986 Espanja sijoittui kotikisoissaan viidenneksi. Kaksissa seuraavissa MM-kisoissa joukkueen sijoitus oli kymmenes. Vuoden 1998 kisoissa se sijoittui viidenneksi ja Alberto Herreros oli kisojen paras korintekijä.


title: Espanjan koripallomaajoukkue

text: Vuoden 2002 MM-kisoissa Yhdysvalloissa Espanja sijoittui viidenneksi voitettuaan viimeisessä sijoitusottelussaan poikkeuksellisen huonosti pelanneen isäntämaan pistein 81–75.


title: Espanjan koripallomaajoukkue

text: Japanissa järjestetyissä vuoden 2006 MM-kisoissa Espanjan miesten koripallomaajoukkue voitti historiansa ensimmäisen arvokisakultamitalin. Välierässä se kaatoi olympiavoittaja Argentiinan pistein 75–74. Finaalissa se voitti Kreikan ylivoimaisin pistein 70–47, vaikka kisojen arvokkaimmaksi pelaajaksi valittu Pau Gasol ei pystynyt enää pelaamaan loukkaannuttuaan välierässä. Finaalissa Espanjan parhaat pistemiehet olivat 20 pistettä keränneet Juan Carlos Navarro ja kisojen tähtiviisikkoon Gasolin ohella valittu Jorge Garbajosa. Joukkuetta valmensi Pepu Hernández, jonka isä kuoli finaalia edeltävänä yönä.


title: Espanjan koripallomaajoukkue

text: Vuoden 2010 MM-kilpailuissa Espanja sijoittui kuudenneksi ja 2014 viidenneksi.


title: Espanjan koripallomaajoukkue

text: Espanja on historiansa aikana saavuttanut 12 mitalia koripallon EM-kisoissa. Jo vuonna 1935 lajin ensimmäisissä EM-kisoissa se sai hopeaa. Seuraava hopeamitali tuli kotikisoista 1973. Vuonna 1983 joukkue sai jälleen hopeaa ja 1991 pronssia. Vuosituhannen taitteessa se oli kolmissa peräkkäisissä kisoissa mitaleilla: hopeaa 1999, pronssia 2001 ja hopeaa 2003. Vuoden 2005 kisoissa sijoitus oli neljäs ja vuonna 2007 joukkue sai hopeaa. Vuoden 2009 kisoissa joukkue voitti EM-kultaa.


title: Espanjan koripallomaajoukkue

text: Liettuan vuoden 2011 EM-kilpailuissa Espanja puolusti mestaruuttaan ja eteni loppuotteluun, jossa se kohtasi Ranskan. Ottelu päättyi lopulta Espanjan voittoon ja maa uusi mestaruutensa. Espanjan Juan Carlos Navarro valittiin kisojen arvokkaimmaksi pelaajaksi.


title: Espanjan koripallomaajoukkue

text: Vuoden 2013 EM-kilpailuissa Sloveniassa Espanja voitti alkulohkonsa neljällä otteluvoitolla ja isäntämaalle kärsityllä tappiolla. Jatkolohkossa Espanja voitti kaksi ottelua viidestä, kun se voitti Suomen ja sen alkulohkovoitto Kroatiasta laskettiin mukaan. Puolivälierissä Espanja voitti toisen alkulohkon ykkösen Serbian mutta hävisi välierissä jatkoajan jälkeen Ranskalle. Pronssiottelussa Espanja voitti Kroatian pistein 92–66.


title: Espanjan koripallomaajoukkue

text: Vuoden 2015 EM-kilpailuissa Espanja voitti kolmannen mestaruutensa voitettuaan loppuottelussa Liettuan. EM-kilpailuissa 2017 se saavutti pronssia kukistettuaan pronssiottelussa Venäjän.


title: Endurantismi

text: Endurantismi () on metafyysinen teoria olioiden identiteetistä ja jatkuvuudesta. Se on eräs selitys ajan virtaamisen aiheuttamaan ongelmaan ja pyrkii selittämään olioiden ajallista luonnetta. Endurantistien mukaan materiaalisen oliot ovat jatkuvia kolmiulotteisia yksilöitä, jotka ovat olemassa kokonaisuudessaan koko olemassaolonsa ajan, ja ne ovat jokaisella ajan hetkellä sama olio.


title: Endurantismi

text: Endurantismille vastakkainen näkemys on perdurantismi, joka sopii joidenkin filosofien mielestä paremmin yhteen erityisen suhteellisuusteorian kanssa. Uusin keskustelu on kuitenkin osoittanut ongelmia kummassakin näkökannassa. Termien ”endure” ja ”perdure” käyttö tässä yhteydessä on peräisin David Kellogg Lewisiltä ("On the Plurality of Worlds", 1986).


title: Nicolas Fatio de Duillier

text: Nicolas Fatio de Duillier (26. helmikuuta 1664 – 12. toukokuuta 1753) oli sveitsiläissyntyinen matemaatikko. Hän on tunnettu työstään koskien eläinratavaloa ja roolistaan Newtonin ja Leibnizin riidassa. De Duillier keksi menetelmän vuonna 1704, jonka avulla pystyttiin poraamaan reikä rubiineihin ja safiireihin timanttiporan avulla. Tämä mahdollisti näiden jalokivien käyttämisen kellojen kivilaakereina ja tätä kautta kellojen rattaiden kitkaa saatiin pienemmäksi.


title: Nicolas Fatio de Duillier

text: Duillier syntyi vuonna 1664 Jean-Baptiste ja Cathérine Fation perheeseen seitsemäntenä lapsena. Perheeseen syntyi yhteensä 14 lasta. Perhe asui Baselissa, mutta vuonna 1672 muuttivat Sveitsin länsiosassa sijaitsevaan Duillierin kaupunkiin. Duillierin ollessa 18-vuotias hän matkusti Pariisiin, jossa hän opiskeli Pariisin observatoriossa tähtitiedettä Giovanni Domenico Cassinin opettamana. Hän oli lahjakas matemaatikko, ja hänen varhaiskypsyytensä teki vaikutuksen moneen huomattavaan filosofiin. Duillier'n tieteellinen läpimurto tapahtui vuonna 1684, kun hän selitti eläinratavalon johtuvan siitä, että hiukkaset heijastavat auringonvaloa. Oltuaan viisi vuotta Ranskassa, Duillier matkusti Isoon-Britanniaan, ja siellä hänestä tuli vuonna 1688 Royal Societyn jäsen. Hän matkusti Englantiin ennen muuta tavatakseen Isaac Newtonin. Hän onnistui hankkiutumaan Newtonin suosioon ja vuosina 1689-93 heillä oli erittäin läheinen homoseksuaalinen suhde. Eräässä vaiheessa Newton halusi Fation muuttavan hänen asuntoonsa Cambridgeen, mutta suunnitelmasta ei tullutkaan mitään.


title: Nicolas Fatio de Duillier

text: On varmaa, että Fatio tunsi voimakasta vetoa okkultismiin ja kannusti Newtonia syvemmälle magiaan. Yhdessä he tekivät useita alkemistisia kokeita. 1693 heidän välinsä rikkoontuivaat ja Fation menetettyä suojelijansa, hänen asemansa romahti, koska hänellä oli tiedeyhteisössä paljon vihamiehiä eikä häneen luotettu. Hänen myöhemmästä elämästään ei ole paljon tietoa, mutta hänen tiedetään olleen tekemisissä ruusuristiläisten ja muiden erikoisten ryhmien kanssa ja ainakin kerran hän joutui Charing Crossissa jalkapuuhun epäsosiaalisen elämän vuoksi. Duillier kuoli vuonna 1753 Isossa-Britanniassa yli 80-vuotiaana, mutta köyhänä ja melkein täydellisesti unohdettuna.


title: Nicolas Fatio de Duillier

text: Kirjeessään Christiaan Huygensille vuonna 1690 Fatio esitti gravitaatioteorian, jonka mukaan gravitaatio aiheutuisi kaikkialla avaruudessa suurella nopeudella liikkuvista hiukkasista.


title: Jason Lee

text: Jason Michael Lee (s. 25. huhtikuuta 1970 Orange, Kalifornia, Yhdysvallat) on yhdysvaltalainen näyttelijä ja entinen ammattilaisskeittaaja eli rullalautailija. Lee muistetaan kenties parhaiten pääosastaan televisiosarjassa "Kovan onnen kundi" (2005–2009), jossa hän näytteli Earlia. Huomattava rooli hänellä oli elokuvan puolella "Melkein julkkiksen" rock-laulajan roolissa. Hän näytteli myös yhtä pääosista Tom Cruisen kanssa elokuvassa "Vanilla Sky".


title: Jason Lee

text: Skeittaajana Lee kilpaili 1980- ja 1990-lukujen vaihteessa erittäin menestyksekkäästi. Hän on osaomistaja rullalauta-yhtiö Stereo Skateboardsissa, jota hän on ollut perustamassa. Yhtiö muun muassa tukee rullalautaurheilua.


title: Jason Lee

text:
Jason Lee oli naimisissa Carmen Llywelynin kanssa vuosina 1995–2001, minkä jälkeen hän seurusteli näyttelijä Beth Riesgrafin kanssa 2001–2007.
Lee on ollut naimisissa Ceren Alkaçin kanssa vuodesta 2008. Lee on kolmen lapsen isä.


title: Jason Lee

text: Jason Lee keräilee taidetta. Lee on entisen vaimonsa mukaan skientologi.


title: Northern Kings

text: Northern Kings on suomalainen, vuonna 2007 perustettu sinfonista metallimusiikkia esittävä lauluyhtye.


title: Northern Kings

text: Yhtyeen jäseniä ovat Marco Hietala (Nightwish, Sinergy, Tarot, Sapattivuosi), Tony Kakko (Sonata Arctica), Jarkko Ahola (Teräsbetoni, AHOLA, ex-Dreamtale) ja Juha-Pekka Leppäluoto (Charon, Harmaja). Ensilevyllään yhtye esittää kasarihittien heviversioita. Ensisinglenä 26. syyskuuta 2007 julkaistiin versio Tina Turnerin kappaleesta "We don't need another hero".


title: Northern Kings

text: Yhtyeen ensimmäinen albumi "Reborn" julkaistiin 31. lokakuuta 2007. Metallin eri tyylit vaihtelevat kappaleiden välillä, mutta varsinaisesti tyyli on sinfonista metallia. Projektin suunnitteluvaiheessa siitä käytettiin humoristisia nimiä "Helldivo" ja "Killdivo" (vrt. Il Divo).


title: Northern Kings

text:
Northern Kings esiintyi ensimmäisen kerran suurelle yleisölle Radio Rock Finlandia -tapahtumassa, Helsingissä 5. joulukuuta 2007 ilman Marco Hietalaa. Yhtyeelle jaettiin esiintymisen jälkeen kultalevyt "Reborn" -albumin myytyä kultaa Suomessa.
Toisen kerran yhtye esiintyi kokonaisena yhtyeenä Kemissä 21.8.2010 Satama Open Airissa.


title: Northern Kings

text: Yhtye julkaisi toisen pitkäsoittonsa "Rethroned" 19. marraskuuta 2008.


title: Butalbitaali

text: Butalbitaali (5-allyyli-5-isobutyylibarbituurihappo) on barbituraatteihin kuuluva lääkeaine, jota käytetään yleensä osana analgeettisia yhdistelmälääkkeitä esimerkiksi asetyylisalisyylihapon ja kodeiinin kanssa. Kodeiiniin yhdistettynä butalbitaalia käytetään lihasjännityksestä johtuvan päänsäryn hoitoon.


title: Butalbitaali

text: Butalbitaalia myytiin Suomessa vuosina 1966-1991 lääkeyhtiö Sandozin valmistamana nimellä Optalidon, joka on särkylääke. Optalidon on yhdistelmälääke ja sisältää butalbitaalin lisäksi propyfenatsonia ja kodeiinia.


title: Butalbitaali

text: Yleisiä sivuvaikutuksia ovat huimaus, uneliaisuus, päihtyneisyys, pahoinvointi ja arviointikyvyn huomattava heikkeneminen. Butalbitaali on myös muiden barbituraattien tavoin sedatiivinen ja voimakkaasti addiktoiva lääkeaine.


title: Butalbitaali

text: Butalbitaalin biologinen puoliintumisaika veriplasmassa on noin 35 tuntia.


title: Butalbitaali

text: Butalbitaalin kemiallinen kaava on CHNO, moolimassa 224,256 g/mol, CAS-numero 77-26-9.


title: First Impressions of Earth

text: First Impressions of Earth on yhdysvaltalaisen rockyhtye The Strokesin kolmas studioalbumi, joka julkaistiin 3. tammikuuta 2006. Albumi äänitettiin tammi–toukokuussa 2005 kahdella studiolla yhtyeen kotikaupungissa New Yorkissa. Sen on tuottanut David Kahne ja aiempia albumeita työstänyt Gordon Raphael.


title: First Impressions of Earth

text: Albumi eroaa tyylillisesti kahdesta aiemmasta siirtyen aggressiivisempaan ja raskaampaan rockiin. Yli 52-minuuttinen "First Impressions of Earth" on yhtyeen pisin albumi, ja myös ensimmäinen, jossa on Parental Advisory -merkintä.


title: First Impressions of Earth

text: Kriitikoiden vastaanotto albumille oli vaihteleva, mutta pääosin positiivinen. Albumi ylsi Britannian albumilistalla ensimmäistä kertaa listaykköseksi, ja kotimaassaan Billboard 200-listan neljänneksi. Se ylsi kymmenen joukkoon myös monissa muissa maissa, kuten Suomessa. Albumilta julkaistiin singlenä kolme kappaletta: ”Juicebox”, ”Heart in a Cage” ja ”You Only Live Once”.


title: First Impressions of Earth

text: Muusikko Sean Lennon esitteli yhtyeelle tuottaja David Kahnen, joka oli aiemmin työskennellyt muun muassa Sublime-yhtyeen kanssa. Aluksi albumia oli myös tuottamassa kahden aiemman albumin tapaan Gordon Raphael, mutta myöhemmin hän jäi pois ja Kahne tuotti suurimman osan albumista.


title: First Impressions of Earth

text: Albumi eroaa tyylillisesti kahdesta aiemmasta albumista "Is This It" ja "Room on Fire" siirtyen raskaampaan ja nopeatempoisempaan rockiin.


title: First Impressions of Earth

text: Albumin ensimmäinen single, ”Juicebox” oli alun perin tarkoitus julkaista vuoden 2006 tammikuussa, mutta se vuosi internetiin 21. syyskuuta 2005. Singlen julkaisupäivämäärää jouduttiin aikaistamaan kolmella kuukaudella, ja se julkaistiin vuoden 2005 lokakuussa. Kaksi päivää ennen ”Juiceboxin” julkaisua, 3. lokakuuta 2005 toinen kappale tulevalta albumilta, ”You Only Live Once” vuosi. Vain kolme viikkoa myöhemmin seuraava kappale, ”15 Minutes” (silloin nimellä ”15 Minutes of Pain”) vuosi ja marraskuun viimeisenä päivänä koko albumi oli vuotanut internetiin.


title: First Impressions of Earth

text: "First Impressions of Earth" nousi Britannian albumilistan ykköseksi, joka teki siitä yhtyeen uralla ensimmäisen listaykkösen. Yhdysvalloissa se ylsi Billboard 200 -listalla parhaimmillaan neljännelle sijalle, ja siitä myytiin ensimmäisellä viikollaan 88 000 kappaletta. Vaikka albumi oli The Strokesin ensimmäinen listaykkönen, se ei kahden edellisen albumin tavoin saavuttanut Britanniassa platinaa. Se kuitenkin myi Australiassa, Ranskassa ja Britanniassa kultaa. Suomen virallisella listalla sen paras sijoitus oli 10.


title: First Impressions of Earth

text: "First Impressions of Earth" sai kriitikoilta pääosin myönteisen vastaanoton. Se on saavuttanut Metacriticissa 69/100 pistettä, jotka perustuvat 38 arvosteluun. Jotkut arvosteluista olivat kuitenkin huonoimpia, mitä yhtye oli saanut ja monet kritisoivat albumia liian pitkäksi.


title: First Impressions of Earth

text: "Soundin" kriitikko Ville Pirinen antoi albumille neljä tähteä viidestä kehuen muun muassa kappaleita ”You Only Live Once” ja ”Heart in a Cage”, mutta sanoi albumille olevan ”sullottu myös ainakin pari bändille tunnusomaisella hitaanlaiskalla laululinjalla varustettua biisiä liikaa.” "Desibeli.netin" arvostelija Ilkka Valpasvuo antoi albumile kolme ja puoli tähteä viidestä, ja sanoi: ”Vaikka levy on omassa menevässä sarjassaan oikein viihdyttävää rokkia, se lopullinen kipinä uupuu.”


title: First Impressions of Earth

text: "Rolling Stone"-lehden Rob Sheffield antoi sille kolme ja puoli tähteä viidestä ja kommentoi sen olevan erilainen ja kunnianhimoinen. Brittiläinen "NME" antoi neljä tähteä viidestä ja sanoi ”se ei ole mestariteos, jota toivoimme, mutta se on silti hemmetin hyvä albumi”. "Pitchforkin" arvostelija Stephen M. Deusner antoi "First Impressions of Earthille" 5,9/10 pistettä, ja kehui muun muassa kappaleita ”Juicebox” ja ”Electricityscape”, mutta kritisoi albumilla olevan irrallisuuksia niin säkeistöjen ja kertosäkeiden, kuin musiikin ja sanoitustenkin välillä.


title: First Impressions of Earth

text: Kaikki kappaleet ovat Julian Casablancasin kirjoittamia, ellei toisin mainita.


title: First Impressions of Earth

text:
Kaikille singleille kuvattiin myös musiikkivideot, jotka ovat sittemmin julkaistu muun muassa videopalvelu YouTubessa.
Lähde:


title: First Impressions of Earth

text: Listasijoitusten lähde:


title: Valter Valli

text: Valter Juhonpoika Valli (25. elokuuta 1900 Eurajoki – 3. elokuuta 1969 Pjatigorsk) oli suomalaissyntyinen neuvostoarmeijan eversti joka johti jatkosodan aikana Jalkaväkirykmentti 126:ta Itä-Karjalassa.


title: Valter Valli

text: Vallin vanhemmat olivat huonekalupuuseppä Juho Frederik Valli ja Vilhelmiina Dahlgren. Suomen sisällissodassa Valli taisteli punaisten joukoissa Satakunnan rintamalla Noormarkussa. Valli joutui valkoisten vangiksi 1. toukokuuta 1918 ja hänet armahdettiin marraskuussa 1918. Valli siirtyi tämän jälkeen Pohjois-Suomen metsätyömaille ja osallistui täällä niin sanottuun läskikapinaan. Valli siirtyi Neuvostoliittoon vuonna 1922 ja kävi siellä Pietarin kansainvälisen sotakoulun ja jäi puna-armeijan palvelukseen.


title: Valter Valli

text: Talvisodassa Valli toimi Kannaksella armeijakunnan esikunnassa operatiivisen osaston varapäällikkönä ja välirauhan aikana hänet nimitettiin niin sanotusta Kuusisen armeijasta muodostetun JR 126:n esikuntapäälliköksi Karhumäkeen. Valli toimi Karhumäessä myös varuskunnan komentajana ja kun Toivo Vähä siirtyi muihin tehtäviin majuri Vallista tuli kenraali Akseli Anttilan 71. divisioonaan kuuluneen JR 126:n rykmentin komentaja. Rykmentin noin 3200 miehen joukossa oli monia karjalaisia, inkeriläisiä ja Suomessa syntyneitä kommunisteja.


title: Valter Valli

text: Jatkosodan alussa 1941 Vallin johtama rykmentti taisteli menestyksellä suomalaisia vastaan Kuolismaalla ja Porajärvellä vetäytyen lopulta lokakuussa 1941 Kontupohjaan ja sieltä Karhumäkeen. Jatkosodan lopulla everstiksi ylennetty Valli toimi 14. armeijan 14. jalkaväkidivisioonan varakomentajana Murmanskin rintamalla ja hiihtoprikaatin komentajana. Viimeksi hän osallistui venäläisjoukkojen hyökkäykseen kesällä 1944 jolloin Vallin joukko-osasto eteni Syväriltä Aunuksen kautta Salmiin.


title: Valter Valli

text: Jäätyään eläkkeelle armeijasta Valli muutti vaimonsa Olgan kanssa Kaukasiaan Pjatigorskiin.


title: Oskari Orasmaa

text: Oskar(i) Orasmaa (aik. Tilman, 22. tammikuuta 1870 Heinolan maalaiskunta – 11. kesäkuuta 1952 Tammela) oli Raittiuden Ystävien luennoitsija ja yksi Suomen ensimmäisistä kansanedustajista. Orasmaa toimi eduskunnassa SDP:n ryhmässä vuosina 1907–1910, 1914 ja 1917. Hänet valittiin kansanedustajaksi Etelä-Savosta.


title: Oskari Orasmaa

text: Torppareiden Karl Adaminpojan ja Maja Lena Adamintyttären poika Oskar työskenteli päivätyöläisenä, kunnes muutti muurariksi Helsinkiin. Ura jatkui armeijassa: hän toimi Uudenmaan pataljoonan aliupseerina ja varusmestarina Tuusulan reservikomppaniassa 1892–1901. Heinolan seminaarin vahtimestari Orasmaa oli vuosina 1901–1907.


title: Oskari Orasmaa

text: Kansanedustajaksi Orasmaa valittiin ensimmäisissä eduskuntavaaleissa. Tuohon aikaan hän työskenteli Itä-Hämeen Raivaajan vastaavana toimittajana Heinolassa (1906–1907) ja Raittiuden Ystävien puhujana (1903–1906). Kansanedustajana ollessaan Orasmaa oli myös Vapauden päätoimittajana Mikkelissä 1908–1910.


title: Oskari Orasmaa

text: Orasmaa vangittiin poliittisista syistä vuonna 1918. Hän vapautui vankilasta seuraavana vuonna. Vapauduttuaan hän palasi Raittiuden Ystävien raittiuspuhujaksi. Tässä toimessa hän jatkoi vuoteen 1932.


title: Oskari Orasmaa

text: Orasmaa oli kahdesti naimisissa. Ensimmäinen puoliso Augusta Josefina Eriksson kuoli vuonna 1929. Seuraavana vuonna Orasmaa nai Vieno Matilda Elonheimon.


title: Perdurantismi

text: Perdurantismi () on metafyysinen teoria olioiden identiteetistä ja jatkuvuudesta. Se on eräs selitys ajan virtaamisen aiheuttamaan ongelmaan ja pyrkii selittämään olioiden ajallista luonnetta. Perdurantistien mukaan oliot ovat neliulotteisia entiteettejä, jotka koostuvat temporaalisten osien sarjoista, aivan kuten elokuva koostuu yksittäisistä kuvista.


title: Perdurantismi

text: Perdurantistit jakautuvat kahteen ryhmään, ”matoteorian” (worm theory) ja ”vaiheteorian” (stage theory) eli "eksdurantismin" kannattajiin. Ensin mainitut katsovat, että oliot koostuvat niistä erilaisista temporaalisista osista joita niillä on, jolloin ne ovat kuin neliulotteisia 'matoja', jotka kurottautuvat aika-avaruuden läpi, ja näyttäytyvät havaitsijoille kolmiulotteisina olioina. Viimeksi mainitut katsovat, että oliot muodostuvat jokaisella ajan hetkellä erillisestä temporaalisesta osasta, joka on vain lyhytaikainen. Tällaiset osat kuitenkin liittyvät toisiin temporaalisiin osiin jollain tietyllä tavalla (Ted Sider puhuu modaalisista vastinsuhteista, Katherine Hawley puolestaan ”ei-humelaisista suhteista”), mikä mahdollistaa identiteetin säilymisen läpi ajan.


title: Perdurantismi

text: Perdurantismille vastakkainen näkemys on endurantismi. Joidenkin filosofien mielestä perdurantimi sopii kuitenkin paremmin yhteen erityisen suhteellisuusteorian kanssa. Uusin keskustelu on kuitenkin osoittanut ongelmia kummassakin näkökannassa, eikä perdurantismin määritelmästä tai endurantismin ja perdurantismin rajalinjasta vallitse yksimielisyyttä. Termien ”endure” ja ”perdure” käyttö tässä yhteydessä on peräisin David Kellogg Lewisiltä ("On the Plurality of Worlds", 1986).


title: Menestheus

text: Menestheus () oli kreikkalaisessa mytologiassa Peteuksen poika, Orneuksen pojanpoika ja Erekhtheuksen pojanpojanpoika sekä myös tarunomainen Ateenan kuningas. Hän nousi kuninkaaksi dioskuurien avustuksella sillä aikaa, kun Theseus oli Peirithooksen kanssa manalassa. Theseuksen palatessa Menestheus ajoi hänet maanpakoon.